Perginya Sudan, Badak Sumbu Putih Utara Jantan Terakhir

19 Mac 2018. Tarikh yang menyayat hati bagi para ekologis terutamanya para pengkaji spesis badak dan konservasi kerana tamatnya riwayat satu-satunya Badak Sumbu Putih Utara jantan bernama Sudan berumur 45 tahun.

Sudan yang ditempatkan di pusat konservasi Ol Pejeta, Kenya dari habitatnya, terpaksa disuntik mati oleh para konservasi kerana ketidaksanggupan Sudan untuk meneruskan hidup dengan kesakitan seiring dengan usia tuanya. Sudan meninggalkan anaknya iaitu badak betina bernama Najin yang berumur 27 tahun dan cucunya juga badak betina bernama Fatu berumur 17 tahun. Maka, kedua-dua badak sumbu ini adalah harapan terakhir bagi memulihkan kembali populasi dan mengekalkan mandiri spesis badak sumbu terancam ini.

Bagi memperingati badak istimewa ini, saya sertakan informasi tentang asal-usul spesis badak sumbu ini. Badak Sumbu Putih Utara/Northern White Rhinoceros (Ceratotherium simum cottoni) adalah salah satu dari 2 sub-spesis (pecahan dari kumpulan spesis oleh kekangan geografi atau sejarah migrasi) dari spesis Badak Sumbu Putih. Sub-spesis selain Badak Sumbu Putih Utara adalah Badak Sumbu Putih Selatan yang mana habitatnya di Afrika Selatan. Badak Sumbu Putih Utara ditemui di beberapa negara Afrika Timur dan Tengah, serta di selatan gurun Sahara.

Badak Sumbu Putih Utara adalah pemakan rumput dan pohon kayu savanna. Dipercayai Badak Sumbu Putih Utara adalah generasi kini dari moyang mereka iaitu badak purba bernama Ceratotherium praecox yang wujud 7 juta tahun namun dari segi kajian DNA, badak putih ini bukan generasi kini dari badak purba itu. Siapakah moyang sebenar badak putih masih dalam kajian lanjut. Populasi Badak Sumbu Putih Utara dalam kehidupan liar sekitar 500 ekor, populasi yang kecil berbanding Badak Sumbu Putih Selatan yang besar populasinya dengan berpuluh ribu ekor.

Abad ke-19 Masihi adalah abad yang paling memilukan bagi spesis badak sumbu seluruh dunia kerana pemburuan haram badak sumbu yang aktif disebabkan permintaan tanduk badak yang memberangsangkan. Pada 1970, sebanyak 70,000 ekor badak sumbu mati diburu dan populasi Badak Sumbu Putih Utara pula dari populasi sebanyak 500 ekor kepada 15 ekor sahaja. Pelbagai usaha kerajaan bagi mengharamkan pemburuan haram ini dengan penguatkuasaan undang-undang dan membuka pusat konservasi. “Operation Rhino” yang dimulakan pada 1961 adalah program penyelamatan badak sumbu dari kepupusan.

Pada 2014, hanya 7 sub-spesis badak sumbu saja yang tinggal di dunia. Pada musim panas 2015, ia berkurang kepada 4 sub-spesis. Berapa bulan kemudian, hanya 3 sub-spesis yang tinggal. Untuk Badak Sumbu Putih Utara, IUCN iaitu International Union for Conservation of Nature yang bertanggungjawab atas konservasi alam, mengkelaskan sub-spesis ini sebagai Critically Endanger atau Hampir Terancam, bermaksud spesis yang bakal pupus dalam kehidupan liar.

Berbalik kepada kes Sudan, kehilangan spesis badak sumbu jantan sememangnya kehilangan besar kerana tiada lagi spesis jantan yang berupaya melakukan persenyawaan untuk melahirkan generasi baru. Ia kekangan baru untuk spesis Badak Sumbu Putih Utara yang tinggal dua ekor badak betina saja. Ada alternatif lain bagi membendung masalah ini sekaligus dapat memulihkan lagi spesis ini iaitu IVF (in-vitro fertilization), proses persenyawaan dalam makmal namun kosnya menelan belanja yang banyak. Jadi, perjalanan masih panjang untuk memulihkan populasi spesis Badak Sumbu Putih Utara, itupun jika spesis ini punya nyawa masih panjang.

Inilah realiti kehidupan dunia flora dan fauna, telah berjuta-juta tahun mereka bertahan dengan beradaptasi dan melahirkan banyak spesis-spesis selari dengan zaman berzaman. Namun, kehadiran manusia membuatkan spesis flora dan fauna semakin terancam. Habitat dimusnahkan, populasi menurun mendadak dek aktiviti manusia yang mengancam kemadirian mereka dan bermacam-macam penyakit yang tidak dapat disembuhkan oleh tangan manusia. Kita memang tidak sedar akan hakikat ini dalam jangka masa pendek. Namun pada jangka masa panjang, Bumi bakal mati kerana kegilaan kita yang terlalu memajukan komuniti sendiri.

Jadi, jika dunia flora dan fauna masih penting untuk kesejahteraan bersama dan kelestarian Bumi tercinta ini, mari mulakan langkah menyelamatkan spesis flora dan fauna yang hadir di sekeliling kita. Hanya ini saja usaha yang mampu kita lakukan sebagai spesis paling ke hadapan serta pentadbir alam.

RUJUKAN:


Physiocracy – Mazhab Ekonomi Yang Menginspirasikan Kapitalism Dan Komunism

Physiocracy adalah sebuah mazhab ekonomi yang wujud di Perancis pada abad ke-18 di mana mazhab ini mementingkan sektor pertanian dan pembangunan tanah, berlainan dengan mazhab yang sebelumnya iaitu Merkantalisme. Pengikut kepada mazhab ini menganggap hanya industri pertanian sahaja yang boleh dianggap sebagai sektor yang produktif dan sektor-sektor yang lain adalah sebaliknya.

Francois Quesnay merupakan pengasas bagi mazhab ini. Dilahirkan pada tahun 1694, beliau merupakan seorang pakar bedah Perancis dalam bidang perubatan namun beliau telah menukar bidangnya kepada ahli ekonomi pada tahun 1750-an kerana minat terhadap bidang tersebut. Quesnay mengiaskan aliran duit dan barangan di dalam ekonomi adalah seperti pengaliran darah. Ini telah diperencikan oleh beliau melalui karyanya iaitu Tableau économique. Anne-Robert-Jacques Turgot  juga turut menjadi pelopor bagi mazhab ini.

Tableau économique diwujudkan untuk memberi justifikasi terhadap dakwaannya bahawa hanya sektor pertanian sahaja yang produktif manakala sektor-sektor selainnya hanya bergantung dengan sektor pertanian untuk bergerak. Karya ini telah digunakan sebagai inspirasi terhadap mazhab-mazhab ekonomi selepasnya kerana karya ini berjaya mengaitkan fungsi dan impak pemain ekonomi terhadap pemain ekonomi yang lain.

Antara ciri-ciri yang lain yang diterapkan di dalam Mazhab Physiocracy ini adalah mengagungkan konsep Droit Naturel atau lebih dikenali sebagai Natural Law. Konsep ini menekankan bahawasanya kewujudan dan kejadian alam telah dibina untuk kegembiraan kepada majoriti makhluk di dunia.

Quesnay memberi contoh gambaran hujan yang lebat akan menyukarkan perjalanan si pengembara namun ia juga akan membasahi tanaman kebun. Ini memberi indikasi bahawa sesuatu peristiwa yang negatif pada sekelompok manusia akan memberi manfaat terhadap kehidupan manusia yang lain.

Konsep ini juga perlu diterapkan di dalam kehidupan sosial di mana beliau menganggap undang-undang rasional perlu diterapkan terhadap masyarakat manusia yang bakal membawa manfaat pada jangka masa yang panjang. Mazhab ini juga menekankan sistem perundangan mesti diterapkan kepada semua lapisan masyarakat, tanpa mengira status, agar keadilan dapat dilaksanakan. Bila kedua-dua kriteria ini berjaya dilaksanakan, barulah masyarakat mencapai tahap ekonomi sosial yang ideal.

Selain itu, mazhab ini menekankan kepentingan peranan Individualisme dan laissez-faire. Bagi penganut mazhab ini, setiap individu adalah penentu terbaik bagi apa yang diperlukan olehnya dan juga apa individu tersebut perlu buat untuk meneruskan kehidupan. Walaupun seseorang individu yang bekerja untuk seseorang individu yang lain, si fulan akan bekerja kuat untuk kebaikan dirinya sendiri. Konsep ini boleh berjalan dengan lancar bilamana adanya persamaan serentak di antara individu.

Berlainan dengan Mazhab Merkantalisme, Mazhab Physiocracy memperjuangkan dasar kebebasan untuk berniaga, kebebasan untuk memiliki tanah persendirian serta kebebasan untuk bersaing di dalam alam perniagaan. Ini memberi tamparan hebat kepada penganut Mazhab Merkantalisme di mana mereka mengamalkan dasar monopoli untuk mengekalkan kekuasaan perniagaan mereka. Ini selari dengan perjuangan Mazhab Physiocracy untuk menaikkan dasar laissez-faire malah merekalah yang mencipta dasar tersebut.

Di samping itu, Anne-Robert-Jacques Turgot salah satu tokoh ekonomi Physiocracy, telah memperkenalkan konsep “diminishing returns”, di mana setiap pertambahan input akan menyebabkan pertambahan output dalam kadar yang meningkat sehingga sampai satu tahap penambahan input akan tetap menambahkan output namun pada kadar yang lebih perlahan sampailah satu tahap yang maksimum. Pada tahap maksimum ini, sebarang penambahan input yang sama akan menyebabkan output tidak berubah atau mengalami pengurangan. Konsep ini telah diterap pakai sehinggalah hari ini.

Namun malangnya, mazhab ini tidak mempunyai jangka hayat yang lama iaitu tidak lebih daripada 15 tahun kerana kekurangan sokongan daripada pihak pemerintah yang masih ingin mengamalkan sistem feudalisme. Terdapat juga kekurangan terhadap konsep yang diamalkan oleh Mazhab Physiocrats terutamanya dakwaan mereka terhadap sektor-sektor selain pertanian tidak produktif. Insya-Allah, penulis akan menyambung tentang perkara ini di artikel yang seterusnya.

Walaubagaimanapun, Mazhab Ekonomi Physiocracy telah memberi inspirasi terhadap tokoh ekonomi moden, Adam Smith dan juga Karl Marx, dua tokoh ekonomi yang sangat berbeza pendapat. Adam Smith juga pernah berjumpa dengan Quesnay di France, dan hasil karya Quesnay mempengaruhi penulisan beliau di dalam buku Wealth of Nation. Mazhab ini berjaya menjadi satu platform anjakan paradigma terhadap sistem ekonomi yang kita amalkan sekarang.

Sekian.

RUJUKAN:

L. Muller (1978) Quesnay’s Theory of Growth: A Comment, Oxford Economic Papers, New Series, Vol. 30, No. 1., pp. 150–56

Brue, Stanley L. and Grant, Randy R., “The Evolution of Economic Thought, 8th Edition” (2013). Linfield Authors Book Gallery. 59.

Charbit Yves. The Political Failure of an Economic Theory: Physiocracy. In: Population (English edition), 57ᵉ année, n°6, 2002. pp. 855-883.

Cutler J. Cleveland, “Biophysical economics”, Encyclopedia of Earth,


Ketuanan Melayu: Bagai Menetak Di Ladang Orang

Agenda utama yang dipegang oleh majoriti rakyat Malaysia khususnya dalam kalangan bangsa Melayu sedang bertemu dengan satu arus penentangan. Ketuanan Melayu seringkali dicabar, mungkin kerana sifat kelembutan dalam bangsa majoriti sendiri. Itulah antara jaminan liberalisme yang sentiasa didendangkan, iaitu pemansuhan Hak Bumiputera. Sepanjang 3,324 hari Najib Razak mengetuai kerajaan, tiada penafian ernah dibuat oleh golongan liberal. Jika ada sekalipun, sememangnya penafian sedemikian tidak mempunyai semangat yang diperlukan.

Disebabkan itulah Melayu tidak menabur kepercayaan kepada agenda liberalisme, lebih-lebih lagi dengan usaha pencairan pengaruh Islam. Perlembagaan negara telah lama menjadi tulang belakang kepada Malaysia, yang mana Ketuanan Melayu pula boleh dikatakan sebagai asid folik kepada pertumbuhan suatu saraf tunjang iaitu Hak Bumiputera. Sekitar 1970-an, kerajaan telah memandatkan beberapa dasar tindakan afirmatif (diskriminasi positif) yang menguntungkan Melayu terutamanya. Kata kunci di sini ialah “tindakan afirmatif”

Maka tidaklah janggal untuk mengatakan yang Hak Bumiputera telah menabur bakti dalam masyarakat terpecah dari segi sosioekonomi sejak Merdeka lagi. Melayu yang merana akibat dasar pecah perintah telah ditolak jauh oleh penjajah British, sementara India pula menetap di estet. Manakala Cina mempunyai rezeki yang baik di kawasan bandar. Jurang sebegini semakin melebar selama mana British menjajah tanahair. Kata kunci di sini pula ialah “jurang sosioekonomi”.

Saban hari sejak pentadbiran (Tun) Abdul Razak Hussein, golongan minoriti semakin gah berjaya atas keringat dan kerjasama masing-masing. Bangsa yang mendominasi golongan ini ialah Cina yang hidup secara berfalsafah. Bukan semua akan menggigit tangan yang menyuapkan mereka, melainkan segelintir yang sememangnya tidak bermoral. Hukum perniagaan Cina pula ialah biar untung sikit, jangan rugi langsung. Perniagaan ialah punca kejayaan bangsa Cina yang bermula secara runcit sehinggalah borong. Secara kiasan, jika dahulu penghantaran ais dibuat Cina, pada hari ini mereka sudah memiliki kilang ais.

Apa yang menimbulkan tanda tanya ialah propaganda menentang Hak Bumiputera. Umumnya, golongan yang menentang mempunyai perasaan takut yang luar biasa. Istilah politik bagi radang emosi ini ialah kiasu. Namun mereka menyuarakan pendapat mereka tentang Hak Bumiputera seolah-olah golongan majoriti yang masih bertongkat tidak mempunyai sebarang perasaan. Radang yang sama juga membadai Melayu. Golongan T20 dalam kalangan Melayu turut menyokong Hak Bumiputera untuk menopangkan ketiak golongan B40/M40 yang masih berusaha. Tetapi golongan ini dilabel sebagai parasit yang memperkudakan Hak Bumiputera demi kepentingan sendiri pula.

Di sini jelas sekali bahawa bukan sahaja pertembungan pendapat sedang menguji ketegangan negara. Adab juga sedang beradu antara satu sama lain. Kata kunci terakhir disini ialah “kurang ajar” yang jelas dalam topik sebab sebuah syarikat British memilih Singapura. Apabila berbincang, Singapura dikatakan sangat strategik kerana tidak mempunyai pekerja-pekerja yang culas kerana sembahyang Jumaat. Lebih lantang lagi, hukum syariah dijadikan cemuhan sebagai punca Singapura dipilih, sedangkan simpanan harta yang menggunung dalam hakmilik mereka dimulakan melalui pelaburan di sebuah negara bersolat Jumaat.

Dikumpulkan segala kata-kata kunci, sebuah ayat dapat dirangkapkan: “tindakan afirmatif” (dibuat untuk merapatkan) “jurang ekonomi” (yang diterima secara) “kurang ajar”. Inilah masalah perkauman dalam Malaysia, berdasarkan tiga kata-kata kunci ini sahaja. Antara propaganda penentang ialah Hak Bumiputera sebenarnya menenggelamkan Melayu lebih dalam kerana dieksploitasi golongan tertentu. Perkara ini boleh diakui. Tetapi yang menjadi persoalan apabila Hak Bumiputera dicemuh seolah-olah negara lain di dunia ini tidak melaksanakannya.

Amerika Syarikat telah lama menjadi tombak kepada hak asasi dan kepelbagaian kaum. Tidak pelik jika negara ini digunakan sebagai contoh. Tetapi hakikatnya Amerika Syarikat turut mempunyai Hak Bumiputera tersendiri. Perbezaannya golongan bukan majoriti yang menikmatinya. Jika ditelusuri berkenaan dengan tindakan-tindakan afirmatif di seluruh Amerika Syarikat, boleh dikatakan elemen-elemennya sudah wujud seawal 1865 lagi ketika pentadbiran Presiden Abraham Lincoln. Sokongan abolitionisme (anti-penghambaan) telah meletuskan sebuah perang saudara. Dan bekas-bekas hamba pasca-Pembebasan mendapati masing-masing tanpa kemahiran, kepakaran dan kewangan.

Menyedari akan perkara ini, Jeneral William Sherman mendrafkan suatu mandat di Georgia supaya perkongsian tanah dan barangan dibahagikan kepada keluarga-keluarga kulit hitam. Tindakan ini tidak popular malangnya. Pada ketika negara sedang terbelah angkara ideologi yang menitiskan darah, sokongan rakyat sememangnya didahagakan. Maka dasar “40 Ekar dan Seekor Keldai” terpaksa dibatalkan di peringkat eksekutif oleh Presiden Andrew Johnson sendiri.

Disini jelas bahawasanya Jeneral Sherman sedar yang suatu “tindakan afirmatif” diperlukan untuk merapatkan “jurang ekonomi” antara dua warna kulit. Hampir 100 tahun kemudian barulah matlamat beliau timbul semula. Gerakan Hak Sivil telah memanaskan politik Amerika Syarikat akibat pencabulan sistem buruh tidak adil. Beberapa agensi kerajaan ditubuhkan untuk mengambil tindakan afirmatif terhadap majikan yang tidak bayar gaji pekerja (majoritinya kulit hitam).

Pentadbiran John F. Kennedy pula memutuskan bahawa tindakan afirmatif diperlukan kepada semua rakyat tidak kira bangsa, agama dan warna kulit. Presiden Lyndon B. Johnson turut menghapuskan diskriminasi terhadap jantina pun. Satu demi satu presiden melaksanakan dasar-dasar diskriminasi positif sehingga hari ini untuk melonjakkan golongan rendah. Jika hidup merupakan sukan lompat tinggi, tindakan afirmatif hanya merendahkan palang kepada golongan yang kurang kemahiran.

Namun apabila terlalu ramai sedang berjaya melompat, senarai calon atlet semestinya terlalu panjang. Ahli-ahli sukan yang melompat lebih tinggi terpaksa bersaing dengan golongan berkelebihan. Barangkali ada yang lebih mahir terpaksa disingkirkan daripada senarai. Ini yang berlaku pada tahun 2008. Sistem kuota dan algoritma di Universiti Texas telah menolak permohohan seorang wanita kulit putih bernama Abigail Fisher. Setelah meneliti keputusan sekolah, Abigail didapati merupakan seorang pelajar cemerlang.

Tetapi beliau melihat golongan minoriti bangsa yang kurang dari segi pencapaian pula memasuki Universiti Texas. Tidak berpuas hati, beliau membuka kes undang-undang kerana Universiti Texas telah melanggar Hak Pindaan Ke-14 iaitu layanan samarata kepada semua. Defendan iaitu pihak universiti pula didapati mengamalkan sistem terperinci. Pertama, pengurusan akan menyerap 10% pelajar-pelajar terbaik daripada semua sekolah-sekolah awam:

Sekolah Tinggi A, B dan C masing-masing menghasilkan 1,000 graduan yang berbeza purata kumulatif. 100 pelajar terbaik bagi setiap sekolah ini mendapat tempat di universiti. Isu bermula apabila lebihan yang tidak berjaya di Sekolah Tinggi B sebenarnya mendapat markah kumulatif lebih baik daripada 100 orang dari Sekolah Tinggi A. Perkara yang sama berlaku antara C dan A atau B. Abigail Fisher tergolong dalam kalangan “lebihan” tersebut yang tidak berjaya angkara sistem 10% ini.

Namun Abigail Fisher tidak mencabar tatacara ini. Sebaliknya, tatacara kedua yang beliau berpendapat melanggar hak. Universiti Texas turut mengambil hitung kira berasaskan bangsa dan sosioekonomi pula. Maka dua tatacara ini memberikan peluang yang lebih besar kepada golongan minoriti bangsa. Pakar-pakar akademik turut berbelah bahagi perihal ini. Ketidakadilan sosial mengganggu imbangan secara positif serta negatif yang bakal merembeskan impak terhadap tenaga kerja.

Jika kulit hitam tidak mendapat tempat sepatutnya dalam pendidikan, semestinya haluan kedua ialah kongsi gelap. Sebab itu juga kerajaan Amerika menubuhkan biasiswa bola jaring supaya golongan kulit gelap boleh menjauhi dadah, darah dan maut. Begitu juga dengan warganegara Amerika Syarikat berketurunan Mexico yang turut mempunyai perhubungan besar dengan dadah. Tekanan hidup akan mengeluarkan syaitan paling jahat dalam jiwa manusia. Akhirnya padah menanti seluruh negara.

Abigail Fisher turut mengheretkan Universiti Texas ke Mahkamah Negara. Selepas mendengar hujah kedua-dua pihak, keputusan berat tipis (4-3) menyokong tindakan afirmatif. Tetapi lapan negeri yang tidak menggunakan bangsa sebagai kayu ukur pengambilan hanya menghasilkan graduan sebanyak 29% sahaja dalam kalangan pelajar-pelajar sekolah tinggi. Lebih daripada 80% daripada universiti-universiti swasta pula menyokong tindakan afirmatif. Dan bagi negara yang 60% pelajar kolej berkulit putih, semestinya bebanan 40% akan memberikan impak yang meluas.

Malaysia turut mempunyai Abigail-Abigail Fisher tersendiri. Ramai Cina menyuarakan kekesalan apabila keputusan 4.0 tidak membuahkan tawaran universiti bagi jurusan perubatan. Walhal Melayu yang mendapat keputusan 3.75 pula diberikan tempat. Sesungguhnya perkara ini bersifat separa benar. Terdapat juga Melayu (dua orang sepupu penulis sendiri) yang mendapat 4.0 sebenarnya gagal diberikan tempat dalam mana-mana universiti berjurusan perubatan, sehingga terpaksa memilih universiti-universiti swasta. Maka pengambilan universiti sebenarnya memberikan kesan yang lebih universal. Ada juga Melayu yang perlu belajar di luar negara dengan kos ditampung keluarga sendiri.

Kekesalan ini boleh diterima akal. Pertikaian kepada Hak Bumiputera turut difahami juga. Setelah bertahun menitikkan keringat untuk belajar, malang sekali golongan markah rendah pula diterima. Itulah dikatakan rezeki yang tidak pernah salah alamat. Disebabkan itulah Melayu yang tidak diterima menerimanya dengan hati terbuka. Namun kerajaan Malaysia tidaklah begitu buta kepada lambakan graduan sekolah dalam kalangan minoriti.

Benar bukan semua minoriti misalnya berpendapatan tinggi. Masih ramai yang hidup ibaratkan susah juga. Disebabkan itulah program matrikulasi dikembangkan supaya 1,000 kerusi akan diberikan kepada pelajar Cina daripada keluarga B40. Keputusan ini akan mengurangkan ibu bapa Cina yang perlu menangis di hadapan “Yang Berhormat” agar dapat menjalinkan kabel demi kebaikan anak mereka. Tindakan penambahan ini juga tidak sama sekali menyentuh kuota Melayu di peringkat matrikulasi.

Sungguhpun begitu, masih ramai yang melampiaskan rasa marah mendakwa daya kerja mereka diberikan ganjaran seolah-olah pengemis. Stigma bahawa Melayu tidak layak kian menebal di dada yang dibuai nafsu amarah, dendam dan benci. Perkara ini berlaku angkara kerajaan lama juga yang menyatakan Melayu terbangsat tanpa mereka. Seringkali tongkat disebut secara berulang-ulang, yang melahirkan persepsi bahawa semua Melayu perlu bertongkat. Dan tindakan afirmatif yang dibuat untuk merapatkan jurang ekonomi semakin teruk dipertikaikan secara kurang ajar.

Penentang ternyata salah jika fikir Melayu takut kehilangan tongkat. Tiada sekelumit takut pun bersarang dalam jiwa Melayu. Selama 400 tahun bangsa ini telah mengharungi penjajahan tanpa menghampiri kepupusan. Dan 400 tahun itulah menyaksikan Melayu bangkit menuntut kemerdekaan.  Di mana asalnya penggunaan tongkat hanya untuk keperluan, kini telah menjadi seperti prestij pula. Sifat biadab yang dilampiaskan itu membuatkan Melayu pandang Ketuanan dan Hak Bumiputera sebagai maruah. Itulah ajaran Melayu berikan akibat golongan yang kurang ajar.

Akibat penjajah timbulnya Ketuanan Melayu. Kerana penentang lahirnya Hak Bumiputera. Sejarah mendidikkan bahawa penentangan terhadap Ketuanan Melayu hanya akan mendatangkan dasar baharu yang lebih mengutamakan Melayu sendiri.

Dan akhir sekali, kelemahan dalam bangsa Melayu yang tersekat dalam kelompong-kelompong dadah dan jenayah bukanlah salah Ketuanan. Sepertimana Islam tidak bersalah atas peristiwa-peristiwa berdarah pengganas, masakan Ketuanan pula menanggung aib bila individu gagal membendung nafsu. Ketuanan Melayu membuka tirai kepada Hak Bumiputera yang memastikan tiada siapa menetak di ladang orang.

Sumber:

Alexander, H. (2015, Disember 9). What is affirmative action in American universities? Diterima dari https://www.telegraph.co.uk/news/worldnews/northamerica/usa/12040823/What-is-affirmative-action-in-American-universities.html

Lord, D. (2016, Jun 23). What you need to know about affirmative action in the United States. Diterima dari https://www.ajc.com/news/national/what-you-need-know-about-affirmative-action-the-united-states/EflSpjNIDne8QUKdl6uTYK/

BBC. (2017, Ogos 3). Affirmative action: Do white American students really get a bad deal? Diterima dari https://www.bbc.com/news/world-us-canada-40804848

CNN Library (2018, Oktober 23). Affirmative Action Fast Facts. Diterima dari https://edition.cnn.com/2013/11/12/us/affirmative-action-fast-facts/index.html

Stewart, A. W. (2012, Oktober 10). 5 things to know about affirmative action. Diterima dari http://inamerica.blogs.cnn.com/2012/10/10/5-things-to-know-about-affirmative-action/

Fun, P. (2018, Jun 28). Extra 1,000 Matriculation Spots Now Allocated For B40 Chinese Students, says Maszlee. Diterima dari https://www.worldofbuzz.com/extra-1000-matriculation-spots-now-allocated-for-b40-chinese-students-says-maszlee/


Politik Wanita Era Uthmaniyyah

Sebut saja tentang ‘harem’ pasti kebanyakan orang akan terbayangkan gadis-gadis yang tinggal di istana. Tetapi selama lebih dari satu abad, pengaruh kekuasaan di Empayar Uthmaniyyah pernah berpusat pada harem sultan di Istanbul.

Selama kira-kira 130 tahun, wanita dari harem Empayar Uthmaniyyah menikmati pengaruh politik yang luar biasa.  Tempoh yang luar biasa ini berlaku pada sekitar abad ke-16 dan ke-17 – ketika itu golongan wanita memiliki hak dan mendominasi pengaruh kuasa tertinggi yang istimewa kerajaan kecuali mengepalai angkatan tentera Uthmaniyyah dalam pertemp*ran sahaja. Zaman ini amat terkenal dan dikenang dalam sejarah sebagai zaman ‘Kesultanan Wanita’.

Empat orang tokoh wanita amat menonjol dalam sepanjang kisah sejarah ini, mereka semua merupakan gundik-gundik dari harem Empayar Uthmaniyyah dimana anak-anak lelaki mereka telah mewarisi takhta sebagai sultan Uthmaniyyah.

Guru Politik

Bukanlah wanita dari kerabat diraja tidak berkuasa dalam dinasti Empayar Uthmaniyyah sebelum atau sesudah ‘kesultanan wanita’. Pengembara dunia Muslim yang terkenal, Ibn Battuta, mengunjungi Uthmaniyyah yang baru ditubuhkan pada tahun 1336, menyatakan bahawa ‘di antara orang Turki dan Tatar isteri mereka menikmati kedudukan yang sangat tinggi.’

Sejak zaman kemunculan dinasti Uthmaniyyah pada abad ke-14, ibu-ibu para putera memainkan peranan yang diakui sebagai mentor politik dan penjaga anak-anak mereka sendiri – satu peranan yang akan mereka pertahankan sepanjang usia 600 tahun dinasti itu.

Pada abad ke-15, wanita yang lebih berusia seperti ibu saudara, ibu dan saudara perempuan sultan sering diberi kepercayaan untuk melaksanakan misi diplomatik. Sebagai contoh, Putera Cem yang mengirim ibu saudaranya, Puan Selcuk, bagi memujuk abangnya untuk membahagikan kuasa pemerintahan empayar di antara mereka namun misi itu gagal.

Urusan Amal Kebajikan

Namun, seiring berjalannya waktu, kerabat diraja Uthmaniyyah, seperti rakyatnya sendiri, secara beransur-ansur menyesuaikan diri dengan norma sosial dan budaya Islam yang lebih konservatif. Tetapi amalan pengasingan domestik tidaklah bermaksud bahawa wanita telah kehilangan kuasa – mereka tetap mengawal pengaruh kuasa melalui ejen-ejen masing-masing.

Lebih-lebih lagi, setiap lelaki dan wanita yang kaya raya atau datang dari keturunan kerabat diraja secara tradisinya menjadi sandaran utama untuk melaksanakan aktiviti amal kebajikan, yang menjadi salah satu kewajiban untuk umat Islam secara terbuka.

Mereka memberi peruntukan dan sokongan kepada masjid, sekolah, hospital, rumah sakit jiwa dan fasiliti asas seperti saluran air dan telaga untuk menyediakan kemudahan bekalan air.Persepsi yang salah dan stereotaip orientalis dari barat yang menganggap institusi harem sebagai kandang objek seks untuk para Sultan telah tertinggal atau mungkin sengaja ‘mengabaikan’ beberapa ciri penting struktur sosial elit dalam masyarakat Muslim Uthmaniyyah, antaranya adalah fakta penting bahawa wanita menguasai harta benda mereka sendiri, oleh itu mereka berupaya melaksanakan sebarang urusan penting.

Jemaah Haji

Kaum wanita dari keluarga diraja Empayar Uthmaniyyah tidak berapa menerima tumpuan dalam usaha menaungi kerja-kerja amal kebajikan mereka. Sementara khalifah abad ke-9, Harun Al-Rashid diabadikan dalam karya Hikayat Seribu Satu Malam, isterinya Zubaida dikenang atas usaha mewujudkan saluran rangkaian telaga, takungan dan saluran air yang diusahakannya untuk membekalkan air kepada jemaah haji ke Mekah.

Mengambil contoh dari model-model Islamik itu sudah tentu pasti dan amatlah penting, tetapi begitu juga dengan model Kristian Byzantium, terutamanya setelah penakl*kan Uthmaniyyah terhadap kota Konstantinopel pada tahun 1453. Ketika Hurrem mahu membuka pusat dapur awam di Baitulmaqdis, dia sengaja menempatkannya di sekitar tapak yang sama di mana Helena, ibu kepada maharaja Rom Constantine yang beragama Kristian, dikatakan telah membina sebuah rumah tumpangan untuk para jemaah Kristian.

‘Disihir’

Kekuatan kuasa politik walau bagaimanapun, berbeza dengan pengaruh dan prestij yang diraih oleh kerja-kerja amal kebajikan. Ketika Hurrem mula berpindah ke kediaman kerabat diraja, dia melanggar peraturan tradisi bahawa ibu para putera perlu mengikut kemana saja anak lelaki mereka berada dan tinggal bersama mereka di pos wilayah kekuasaan mereka.

Dia dan Sultan Süleyman turut melanggar pantang larang yang lain. Sebagai contoh, dengan melahirkan empat anak lelaki, Hurrem mengabaikan ciri utama dasar keturunan dinasti – bahawa seorang gundik perlu meninggalkan ‘kerjaya produktiviti’ mereka setelah melahirkan seorang anak lelaki.

Maksudnya di sini adalah bahawa tidak ada putera yang harus berkongsi sumber berharga kuasa politik dengan adik beradiknya yang dapat diberikan oleh seorang ibu. Tidak hairanlah orang ramai curiga terhadap Hurrem dan bimbang dengan hak istimewa yang diberikan oleh sultan kepadanya. Sejarawan menganggap bahawa Sultan Süleyman ‘telah mengejutkan semua subjeknya sehingga mereka mendakwa bahawa dia telah disihir oleh wanita’.

Zaman Peralihan

Hurrem Sultan mungkin seorang wanita harem yang paling tidak popular. Tetapi pandangan sejarah menunjukkan bahawa dia bukanlah satu-satunya penyebab kepada perubahan penting dalam politik dinasti ini.

Pemerintahan Süleyman yang panjang, dari tahun 1520 hingga 1566, adalah masa peralihan yang berlaku pada akhir zaman penakl*kan. Sekarang, urusan utama kesultanan adalah menguruskan sebuah kerajaan yang sangat luas dengan populasi multi-agama, etnik dan budaya yang kompleks.

Diplomasi dan perjanjian damai sama pentingnya dengan pertahanan tentera di sempadan. Hurrem memainkan peranan diplomatiknya yang tersendiri dengan menyulam sapu tangan untuk raja Poland dan menyesuaikan dirinya dengan wanita-wanita dari harem kerajaan Shah Parsi.

Kuasa Ibu

Tetapi kegelisahan yang ditimbulkan oleh Hurrem di antara rakyat Uthmaniyyah menyebabkan tidak ada lagi para wanita harem selepas itu yang akan mendapat kedudukan mutlak sebagai peneman kepada sultan. Oleh itu, hanya dengan kedudukan sebagai Valide atau ibu sultan yang berkuasa, kaum wanita dari kerabat diraja berupaya menggunakan kuasanya samada di luar istana atah di atas hierarki hamba-hamba wanita, pengurus, gundik dan puteri yang semakin kompleks.

Penulis dan duta-duta besar Eropah tidak selalu mengatakan hal yang sebenarnya mengenai perkara ini, kerana dikalangan mereka yang suka membaca cerita tentang harem Uthmaniyyah, tidak begitu berminat dengan isu seperti ‘kuasa ibu’.

Kerana itulah Ottaviano Bon, seorang duta besar Venetia yang semasa bertugas di Istanbul tepat pada zaman kekuasaan seorang sultanah yang kuat, tidak menyebutkan hal ini dalam karya penulisannya yang terkenal dan panjang mengenai pemerintahan Uthmaniyyah, yang diterbitkan dalam bahasa Inggeris pada tahun 1650 iaitu Turkish – The Emperor’s Court.

Permainan Paksi

Para Valide Sultan memimpin harem empayar dan juga menguruskan hal ehwal kerabat diraja, menentukan urusan perkahwinan untuk puteri, pembantu wanita dan gundik untuk anak lelaki mereka. Di luar istana, mereka bermain permainan paksi bergerak secara politik agar suami anak perempuan mereka dilantik menduduki jawatan tertinggi dan bertindak sebagai penaung untuk pelbagai tokoh tentera dan agama.

Mereka juga berhubung dengan kerabat diraja Eropah, kebiasaannya dengan tokoh-tokoh dari tanah kelahiran mereka sendiri, kerana gundik-gundik ini pada asalnya adalah orang Kristian yang ditangkap sebagai tawanan per*ng lalu dibawa ke istana sultan sebagai hamba dan memeluk Islam apabila mereka bersedia untuk menjadi ibu kepada anak sultan.

Sultan yang berasal dari Venetia pernah berurusan dengan wakil pemerintah Venetia bagi menuntut pembebasan tahanan Uthmaniyyah dan mengadu tentang dua ekor anjing yang dikirim kepadanya sebagai hadiah (mereka terlalu besar).  Dia juga berhubung dengan Catherine de Médicis, yang memohon pertolongan Nurbanu tentang urusan pembaharuan status perdagangan yang memberi manfaat kepada Perancis.

Per*ng Saudara

Pada abad ke-17, para Valide Sultan memanfaat dan mengamalkan pengaruh politik yang terbesar secara langsung, sebagai ibu kepada sultan yang berada di bawah umur atau tidak stabil dari segi kesihatan mental. Separuh pertama abad itu menyaksikan pewarisan takhta diberikan kepada sultan yang sangat muda atau tidak kompeten, sebahagian besarnya adalah hasil peralihan dalam tradisi peraturan pewarisan dinasti.

Pada masa lalu, Uthmaniyyah mempercayai bahawa hak takhta kepada anak sulung adalah tidak adil bagi anak-anak lelaki yang lebih muda, para putera akhirnya berper*ng sesama sendiri atas pengesahan ‘Kod Undang-undang Mehmet’ yang diasaskan oleh Sultan Mehmet II, dalam per*ng saudara ini, takhta menjadi milik seorang pemenang sahaja, ini bermakna, para putera Uthmaniyyah yang lain perlu dihapuskan.

Tetapi setelah zaman penakl*kan, yang memerlukan para pemerintah terbukti berkeupayaan dalam strategi ketenteraan, kaedah silam itu mulai dilihat terlalu kejam lagi berd*rah dan dinasti Uthmaniyyah secara beransur-ansur menerapkan peraturan baharu iaitu hanya anggota kerabat diraja lelaki yang paling tua berhak untuk menaiki takhta Sultan.

Semasa tempoh peralihan yang tidak stabil ke arah sistem baru ini, harem mencapai titik tertinggi pengaruh politiknya, dimana ketika itu seorang Valide Sultan berkuasa untuk melantik seorang Wazir Agung, menulis perintah bertulis setiap hari berkenaan material per*ng, cukai dan hal-hal ehwal negara yang lain serta terus mengurniakan anugerah kepada individu, tokoh-tokoh dan institusi awam.

Dendam Dalam Kekaguman

Wanita dari harem diraja Uthmaniyyah terkenal pada zaman wanita diraja asing yang lain seperti Ratu Mary dari Scots, Mary dan Elizabeth Tudor, Catherine de Médicis, serta rakan sejawatan mereka di Empayar Safawiyyah di Parsi dan Empayar Mughal di India. Wanita-wanita ini tidak selalunya disukai kerana kehebatan mereka, bahkan rasa kekaguman sering diberikan dengan penuh rasa dendam.

Di antara orang Uthmaniyyah, terdapat ramai yang setaraf dengan John Knox, seorang pendeta Scot yang mencela Uthmaniyyah sebagai ‘rejim wanita yang mengerikan’ pada tahun 1558. Seorang wazir abad ke-17, yang juga merupakan hamba kepada sultan, mengadu tentang ‘hamba wanita yang kekurangan mental, iaitu anak perempuan orang kafir dari Rusia, Poland, Hungary dan Frank dimana pengaruh mereka semua ini menyebabkan politik dirinya ditimpa nasib malang. Tentangan yang diprovokasi oleh wanita-wanita bijaksana ini berfungsi sebagai indeks kekuatan politik yang berlangsung sepanjang zaman Kesultanan Wanita.

RUJUKAN:

The Imperial Harem: Women and sovereignty in the Ottoman empire by Leslie Peirce (Oxford University Press, 1994)


Sun Yat Sen: Doktor Bedah Nasionalisme China

Pemimpin merupakan seseorang yang berupaya orang lain untuk akur kepada kehendak dan arahan secara sukerela disebabkan kepimpinan  atau kelebihan yang wujud dari segi daya kecendiakawan, keilmuan, kemahiran, pengalaman atau tarikan keperibadiannya (Arba’ie, ets. 2015). Konsep kepimpinan merupakan suatu konsep yang boleh berubah dalam pelbagai definsi. Kepimpinan mempunyai definsi yang berbeza dalam pelbagai perspektif oleh beberapa cendiakawan dengan disiplin yang berbeza seperti falsafah pengurusan, sosiologi, ekonomi, psikologi dan sains politik (Batmanghlich 2015:2).

Wilfred Bion mengambarkan teori tiga jenis kumpulan berdasarkan emosi yang memerlukan tiga pemimpin yang berbeza. Kumpulan pertama yang digambarkan sifat kebergantungan dimana pengikutnya meletakkan kebergantungan yang tinggi kepada pemimpin dimana pemimpin perlu memenuhi keperluan pengikutnya. Sekiranya pemimpin tidak mampu memenuhi kehendak pengikutnya maka ianya akan mendatangkan kemarahan pengikutnya dan mencari pemimpin lain yang memenuhi keperluan mereka. Dari sudut politik, ianya merujuk kepada sistem politik kebergantungan rakyat kepada pemimpin mereka dalam menentukan hala tuju kepimpinan mereka dalam sebuah daerah, negeri atau negara(Brett 2009: 103-110).

Kumpulan kedua pula dikenali sebagai flight-flight dimana kebergantungan itu berlaku demi kepentingan bersama. Kumpulan ini berdepan musuh luaran, bersedia bertindak dan mengekalkan kohesi dalaman dan tujuan bersama agar usaha melawan musuh berkesan. Pemimpin berkerja keras dan menuntut kesetiaan daripada ahli kumpulan serta menggunakan kekuatannya bukan sekadar memerangi musuh tetapi juga untuk memerhatikan pembangkang dalaman. Manakala, kumpulan ketiga pula dikenali sebagai kumpulan berpasangan dimana kesalingan bergantungan antara dua individu dalam kumpulan yang memimpin satu sama lain (Brett 2009: 103-110).

Dalam pengajian kepimpinan moden dibawah paradigma kepimpinan tradisional, kesinambungan daripada yang lepas mengambil sedikit falsafah dan lebih normatif dengan penekanan berkesan organisasi fokus kepada sifat dan ciri-ciri pemimpin. Kepimpinan terlihat sebagai proses rasional dan kelakuan pemimpin yang dilihat sebagai hasil dalam sifat seorang pemimpin. Dibawah teori kepimpinan transformasional, kepimpinan perkerja dan kepimpinan beretika, dimana sikap tidak mementingkan diri, etika dan penghambaan merupakan asas pembentukan seperti teori sukar untuk menganggap pemeritah kuku besi seperti kepimpinan klasik Hitler. Hal demikian kerana ramai yang menganggap Hitler pemimpin tidak bermoral dan tidak layan digelar sebagai pemimpin hujah-hujah yang disandarkan pada teras tranformational dan kepimpinan pekerja (Batmanghlich 2015: 5-7).

KEPIMPINAN SUN YAT SEN DAN PEMBENTUKAN NEGARA BANGSA CHINA

Latar Belakang Negara China

China merupakan sebuah negara yang mengamalkan sistem feudalisme sebelum revolusi 1911 dibawah pemerintahan Dinasti Qing (Manchu). Golongan elit intelektual dan kelas terpelajar di China merupakan pemimpin politik dan kebudayaan masyarakat yang mengatur perubahan masyarakat. Mengikut tradisi, bahagian yang penting bagi elit politik ialah golongan birokrat yang diambil dari kalangan elit intelektual yang hebat dalam doktrin Kung Fu Tze untuk mentadbir masyarakat tertakluk pada prinsip natural law alam semesta (Lu 2011: 29). Terdapat pilihan bagi golongan elit intelektual iaitu menjadi pegawai kerajaan ataupun mengajarkan ilmu pemikiran Kung Fu Tze kepada masyarakat dan generasi seterusnya.

China secara tradisional sering diancam oleh serangan orang gasar dari wilayah Utara, namun pada abad ke 19 ancaman itu datang dari laut pula oleh kuasa-kuasa imperialis barat. Ancaman itu datang dalam bentuk tiga aspek iaitu kebendaan, institusi dan budaya. Aspek kebendaan merujuk kepada kekayaan negara dan kekuatan tentera, institusi pula merujuk kepada perlembagaan bersama sistem parlimen untuk bergerak lebih baik dan berfaedah kepada rakyat manakala budaya pula merupakan doktrin ketamadunan yang berjalan lebih baik berbanding Confucianisme. Ketiga-tiga aspek telah menjajah pemikiran dan minda elit Cina sejak Perang Chandu (1839-1842). Demi menyelamatkan China, elit politik China telah menyediakan beberapa preskripsi yang berbeza dari zaman yang berbeza untuk berdepan dengan cabaran yang ditimbulkan oleh kuasa barat (Lu 2011: 29-30).

Prekripsi pertama ialah melihat kelebihan barat dari sudut meterial seperti pembangunan ketenteraan dengan senjata yang maju dan kapal perang. Ianya menjadi teras utama Gerakan Pengukuhan Diri (1860-1893) yang dipimpin oleh beberapa golongan elit inteletual yang merupakan pegawai kerajaan imperial yang berjaya menumpaskan pemberontakan Taiping (1850-1864). Namun, gerakan tersebut mengalami kegagalan akibat kekalahan China dalam Perang China-Jepun (1894-1895) dimana Armada Utara yang dibangunkan oleh China selama 30 tahun musnah. Kegagalan cara lama ini yang dilihat tidak sesuai dengan survival dunia baru telah membawa kepada preskrisi kedua iaitu pembaharuan politik. Usaha ini dilakukan oleh Kang Youwei dan Liang Qichao yang ingin merubah sistem feudal China kepada sistem raja berperlembagaan(Lu 2011: 30).

Kang dan Liang telah menubuhkan Persatuan Pengetahuan Tentang Kuasa Nasional (Qiangxue Hui) dan mendapat sokongan daripada pembesar Mandarin terkenal dan berkuasa termasuk guru kepada Maharaja disebabkan oleh rasa keinginan perubahan sistem institusi yang dianggap sebagai langkah menjadikan China sebagai bangsa terkuat. Pada tahun 1898 Kang dan Liang berjaya merealisasikan impiannya apabila kuasa antarabangsa mengakui kelemahan kekuasaan pembesar di China selepas kekalahan 1895 dan terlibat dalam pembentukan wilayah ke dalam kawasan pengaruhnya,  menggambarkan China berada dalam krisis pembahagian. Maharaja dan Kang bersemangat mengendalikan perubahan radikal yang merangsang kebencian kaum tua dan birokrat tegar yang membawa kebencian mereka kepada Maharani Dowager Cixi yang memiliki kekuasaan sebenar di istana(Lu 2011: 30-31).

Liang Qichao menjadi tokoh yang berpengaruh dalam pemikiran anak muda dimana sekitar 1899-1901 beliau menyokong raja berperlembagaan dan menetang pengaruh kuasa istana. Liang bersungguh-sungguh menganjurkan revolusi dan bertemu dengan pemimpin revolusi China Dr Sun Yat Sen serta bergerak dengan idea revolusi. Sun Yat Sen telah menyambung usaha reformasi politik di China dengan menggerakkan Revolusi 1911 melalui pertubuhan Tung Meng Hui bagi menubuhkan sebuah republik untuk menyamaratan pemilikan tanah. Pembentukan Republik China pada tahun 1912, menyaksikan rakyat diberi hak berpartisipasi dalam politik, pembaharuan organisasi sosioeknomi serta penetapan harga tanah untuk dinikmati bersama oleh rakyat. Sistem kerajaan berubah menjadi demokrasi dengan slogan “kebebasan, kesamarataan dan persaudaraan” (Lu 2011: 30-31).

Sun Yat Sen Dan Pemikirannya Dalam Pembentukan Negara Bangsa China

Sun Yat Sen dilahirkan pada 12 November 1866 di daerah Hsiang shan, wilayah Kwangtung, merupakan anak kepada seorang petani. Mendapat pendidikan awal di sekolah klasik dimana beliau memperolehi pengetahuan tentang pemberontakan Taiping. Pengalaman masalah petani, pendidikan Cina dan Barat, serta kekaguman terhadap pemberontakan Taiping mempengaruhi pemikiran politik Sun. Ketika berusia 13 tahun, beliau mengikuti kakaknya ke Hawaii dan bersekolah di sekolah Anglican lolani kemudian berpindah ke Oahu College. Kemudian beliau pulang ke Hong Kong pada 1883 dan memasuki sekolah Church Of England dimana beliau mendapat pedidikan Barat dari Ch’u Feng-ch’ih. Menurut Herbet Giles, Sun menyukai tiga dinasti dan klasik kedua Han dan pada masa tersebut beliau tertarik dengan Darwinisme.   Kemudian pada 1884, Sun pindah ke Queen’s College kemudiannya dibaptiskan (Wells 2001: 1-3).

Agama Kristian menjadi intitusi terbaik baginya bagi sesebuah tamadun dimana ianya membantu untuk mencapai kemajuan tamadun yang moden. Sementara itu,  Confucianisme, Buddhisme dan Taoisme hanya akan membawa masyarakat Cina kembali kepada keadaan masyarakat dua juta tahun lalu ke belakang (Linebarger 1969: 152). Ketika berusia 20 tahun, Sun menyambung pengajiannya dalam bidang perubatan di  Canton Medical School kemudiannya di College of Medicine for Chinese.

Ideanya untuk menubuhkan sebuah republik bermula ketika kekalahan China kepada Perancis dalam peperangan di Annam pada 1885 (Wells 2001: 3). Sun telah menulis surat kepada Li Hung Chang selaku Setiausaha Utama di Tiensin pada tahun 1894 dengan mencadangkan membangunkan pendidikan barat, mempromosikan perdagangan dan meningkatkan penguasaan dalam bidang sains dan teknologi terutamanya dari sudut peralatan pertanian (Gasster 1980:466).

Walaubagaimanapun Li tidak menerima suratnya itu  dan Sun menyambung karier perubatannya di Hanolulu, Hawaii. Di Hawaii, beliau menubuhkan sebuah oganisasi politik yang dikenali sebagai Hsing Chung Hui pada tahun 1894. Penubuhan persatuan adalah bertujuan untuk membina semula negara China serta mengekalkan semula kewujudan kebangsaan China. Hal demikian disebabkan oleh keadaan China yang sudah lama terpinggir. (Wells 2001:5) Gerakan revolusi China bermula pada tahun 1895, ketika China masih bersengketa dengan negara Jepun. Revolusi ini digerakkan oleh pertubuhan Hsing Chung Hui di Canton namun kebangkitan ditangguhkan apabala Yang Chu Yin memberi amaran akan menghantar kapal yang membawa bahan letupan (Wells 2001:8).

Kegagalan ini disebabkan oleh pergerakkan mereka diketahui oleh pihak berkuasa Canton dan akibatnya senjata mereka telah dirampas dan ahli kumpulan dari Hong Kong telah ditangkap(Gasster 1980: 468). Usaha revolusi Sun diteruskan pada Ogos 1905 dengan penubuhan Tung Meng Hui di Tokyo (Wells 2001:34). Dalam ucapan Sun di Tokyo dihadapan 13 ribu orang termasuk pelajar Cina di luar negara, beliau menekankan dua perkara prinsip utama iaitu nasionalisme dan demokrasi (Scalapino & Schiffrin 1959:323). Ianya merupakan dua daripada “Tiga Prinsip Rakyat” diperkenalkan Sun Yat Sen selaku Presiden Tung Meng Hui iaitu nasionalisme, demokrasi dan Min Sheng (Wells 2001:34-35).

Prinsip nasionalisme menjadikan pembinaan semula masyarakat Cina diperlukan untuk masalah dalaman sekadar sebanyak mungkin merubah persekitaran. Proses mengatur dan membangun yang ketat, skim organisasi kawalan politik di dalam masyarakat yang jelas dan membataskan tahap dan objektif merupakan ciri-ciri utama pembinaan semula (Linebarger 1973: 58). Prinsip ini melibatkan hubungan semula jadi yang sama dengan lain. Prinsip ini menegaskan bahawa bangsa Han perlu memiliki kerajaan mereka sendiri kerana membentuk negara tertua dan paling beradap serta terbesar namun kekurangan kuasa terhadap negara sendiri. Bangsa Han tidak berhasrat membalas dendam terhadap rakyat Manchu kerana menyerang China 260 tahun lebih awal tetapi sekadar untuk mendapatkan semula kerajaan mereka semula (Wells 2001: 35).

Demokrasi merupakan salah idea penting Sun Yat Sen untuk keadaan politik China yang baru.  Menurut Sun, demokrasi merupakan kewajipan yang perlu diletakan dalam negara China moden oleh cendiakawan terdahulu. Ianya juga merupakan keperluan sejak penguasaan nasionalisme terhadap rakyat yang bebas. Demokrasi juga merupakan bentuk politik terbaik untuk mewujudkan tadbir urus yang baik. Demokrasi juga menjadi kekuatan pemodenan yang mengerakan dan merubah rakyat China dan ianya digunakan dalam persaingan dunia Moden (Linebarger 1973:102-103). Idea ini dikemukan kerana golongan pencinta kebebasan dan kesaksamaan tidak mampu lagi menangung sistem monarki autokratik yang telah wujud di China selama ribuan tahun (Wells 2001: 35).

Dan idea yang terakhir ialah Min Sheng, merupakan usaha revolusi ekonomi nasional terhadap imperialisme dalam demokrasi, revolusi industri untuk mengukuhkan China dan menghalang revolusi sosial. Min Sheng juga dilihat lebih kepada aspirasi samar untuk kebajikan nasional. Ianya juga bertujuan untuk membekalkan kekuatan ekonomi dan kesejateraan yang diperlukan oleh bangsa China untuk bersaing dan terus bertahan (Linebarger 1973: 129-130). Menurut Sun, masalah jurang ekonomi antara golongan kaya dan miskin di China dapat diselesaikan dengan menyelesaikan masalah tanah.

Hal demikian disebabkan tindakan golongan kaya yang telah mengubah tanah pertanian menjadi kawasan ragut sehingga golongan miskin terpaksa bekerja di kilang (Wells 2001: 35-36). Idea ini telah dijadikan sebagai ideologi pejuangan Sun Yat Sen dalam menggerakkan Revolusi China bersama Tung Meng Hui yang kemudianya membentuk Parti Kuomintang sehingga terbentuk Republik China pada tahun 1911.

Usaha Sun Yat Sen dalam Pembentukan Ideologi Parti Kuomintang dan Negara Bangsa China.

Parti Komuintang bermula kumpulan kecil yang merupakan pengikut Sun Yat Sen disaat beliau berjuang menentang sistem feudal Manchu sendiri. Kemudian, keahlian kumpulan ini bertambah dan menjadi gerakan rahsia terbesar di China menentang penindasan dinasti Manchu. Parti ini mengunakan nama “Kuomintang” yang bermaksud “Parti Kebangsaan Rakyat” dan dibentuk untuk campur tangan dalam kekacauan perang dan politik yang korup, menyebarkan ideologi nasionalisme dan menghindari nasib buruk yang akan menghilangkan China dari peta dunis serta mewujudkan bukan tamadun China tetapi juga bangsa China yang berjaya (Linebarger 1973: 159).

Parti Kuomintang ini mentadbir negara China atas nama “Tiga Prinsip Rakyat” iaitu nasionalisme, demokrasi dan penghidupan. Berdasarkan prinsip nasionalisme, Sun melihat China merupakan koloni dimana kuasa asing telah membuat perjanjian dengannya dan menjadi tuan kepada perjanjian tersebut. Maka ketidaksamarataan perjanjian boleh terjadi akibat kuasa asing yang menjadi tuan kepada perjanjian tersebut. Maka, langkah yang perlu dilakukan ialah menghapuskan perjanjian yang tidak samarata yang menyumbang kepada perhambaan ekonomi dan politik di China (Bing & Lee 2015: 262-263).

Nasionalisme ekonomi merupakan salah satu usaha yang dilakukan oleh Sun Yat Sen dalam mewujudkan bangsa China yang berjaya. Menurut pendapat elit intelektual seperti Liang Qichao, keutamaan perlu diberikan kepada isu pemilikan tanah kerana ianya seseorang memiliki tanah maka mereka akan menguasai modal. Oleh itu, jika tanah dimiliki oleh kerajaan, maka kerajaan juga akan memiliki modal dan memudahkan kerajaan menjaga kebajikan orang miskin (Lu 2011:33). Oleh itu, berberapa usaha nasionalisasi tanah dan industri telah ditekankan dalam sumpah gerakan revolusi demi kepentingan awam (Scalapino & Schiffrin 1959:326).

Nasionalisme ekonomi juga telah berjaya menghapuskan kedudukan istimewa bank pelabur asing yang tidak melibatkan bidang kuasa orang China sehingga menyebabkan mereka bersaing dengan bank tempatan secara tidak adil. Ianya telah berjaya mencipta sebuah negara yang kaya dan moden dari sudut masyarakat ekonomi (Linebarger 1937: 178-180). Berdasarkan pendapatan negara, KDNK China telah meningkat dari 48.4 billion Yuan pada tahun 1914-18 kepada 61.71 billion yuan pada 1933 (Feuerwerker 1983: 39).

Selain daripada nasionalisme ekonomi, Sun juga menekankan nasionalisme dari segi politik dengan idea anti-imperialisme dan sifat pembangunan muktamad  nasionalisme dan negara bangsa serta teori peperangan kelas bangsa. Sentimen anti-dinasti digunakan oleh Sun Yat Sen pada tahun terakhir kekuasaan Machu sebagai alat memupuk gerakan anti-monarki (Linebarger 1973: 182). Sun menegaskan bahawa nasionalisme merupakan hak milik China berharga untuk mengekalkan kemajuan dan kewujudannya. Ianya telah dirampas oleh Manchu apabila mereka menundukkan masyarakat China (Wells 2001: 64-65).

Sentimen anti imperialisme merupakan program pembebasan nasional yang menolak sebarang campurtangan politik dalam tujuan ekonomi. Dalam ideologi ini, Sun menerima tesis Marxis tentang kejatuhan kapitalisme dan menolak keperluan imperialisme sebagai peringkat akhir dalam sejarah kapitalisme.  Idea Sun Yat Sen juga dapat disesuaikan dengan anti-imperialisme Soviet Rusia dan penasihat komunisnya. Implikasi anti-imperialisme yang dalam dan corak ideologi Marxisme-Leninisme yang berasaskan Kesatuan Soviet memberikan tarikan kepada beliau untuk mengambil pelajaran daripada Rusia dalam dalam menentang imperialisme (Linebarger 1973: 189).

Dari segi prinsip demokrasi, Sun Yat Sen membezakan ch’uan, hak untuk memerintah sebagai pelopor dan neng, hak mentadbir sebagai sebagai pegawai. Oleh itu, Sun memperkenalkan konsep Empat Kuasa yang akan diberikan kepada rakyat untuk menjamin kedudukan chuan dan konsep Lima Hak bagi menjamin kerajaan dilindungi haknya untuk neng iaitu memiliki pegawai yang berkompeten. Empat Kuasa mewakili had kawalan popular yang agak melampau. Sun Yat Sen membahagikan empat kuasa tersebut kepada dua kumpulan dimana dua yang pertama merupakan kuasa rakyat keatas pentadbiran melalui kuasa pilihan raya dan kuasa veto manakala dua yang kedua merupakan kuasa keatas undang-undang melalui kuasa inisiatif dan referendum (Linebarger 1973:218-219).

Kuasa rakyat untuk memilih telah memberikan mereka kesempatan untuk memilih pemimpin untuk melaksanakan kehendak rakyat. Manakala, kuasa veto pula merupakan hak rakyat untuk menolak mana-mana pemimpin yang tidak diterima oleh mereka. Kemudian rakyat juga diberikan peluang untuk menghasilkan undang-undang melalui kuasa inisiatif dan mengubah undang-undang melalui referendum. Melalui Empat Kuasa ini, rakyat akan mempunyai kawalan lengkap dan berkesan keatas kerajaan mereka (Weaver 1939 :136). Setelah berjaya memelihara kerajaan daripada sebarang gangguan, Sun tidak mempunyai keengganan untuk memberikan kuasa kepada rakyat. Kerana baginya, sejak China meninggalkan sistem demokrasi yang lama, sistem baru perlu dimanfaatkan(Linebarger 1973: 219).

Konsep lima hak pula dilihat menjadi pelengkap kepada empat kuasa yang merujuk kepada dua set kawalan rakyat keatas kerajaan dan kerajaan keatas rakyat. Ianya telah memberi jaminan kepada kerajaan China, bahawa pemerintahan Neo-demokratik ini baru Republik China ini tidak akan mempunyai kesinambungan daripada sistem feudalisme dengan memiliki kekuasaan yang kurang. Dengan menggabungkan teori China dengan teori barat ianya merupakan suatu keperluan baru dalam pentadbiran demokratik daripada mengubah premis asas dan kaedah demokrasi. Sistem pentadbiran yang diperkenalkan oleh demokrasi nasionalis setelah nama rasmi China untuk bahagian diterima pakai iaitu bahagian eksekutif, bahagian legislatif, bahagian judisari, bahagian penapisan dan pemecatan dan yang terakhir bahagian sistem peperiksaan (Linebarger 1973: 223-224).

Dalam kuliahnya berkenaan prinsip demokrasi, Sun berkata bahawa rakyat memiliki empat kuasa keatas lima kuasa kerajaan. Sun telah dipengaruhi oleh model kota Cleveland di Amerika Syarikat yang turut menggunakan sistem demokrasi langsung tetapi sekadar di peringkat tempatan. Namun di China, Sun tidak membincang demokrasi langsung peringkat tempatan. Terdapat nilai dalam idea Sun Yat Sen untuk teori dan amalan demokrasi moden iaitu dapat menghantar tontonan pengundi tidak bermaruah ke jalanan menyedarkan kerajaan bahawa mereka mengenakan tidak popular. Warga juga digalakkan menjadi lebih bijak mengenai isu-isu politik (Wells 2001:84-85). Lima hak itu merupakan alat untuk kelas rasmi kerajaan sendiri (Peperiksaan dan Kawalan) dan kerajaan rakyat (Eksekutif, Legislatif dan Judisari). Empat kuasa pula merupakan alat untuk kelas rasmi kerajaan oleh rakyat. Daripada semak dan imbang kerajaan dan intergriti rakyat, keberkesanan dan kestabilan demokrasi SunYat Sen adalah terjamin (Linebarger 1973: 221-225).

Seterusnya salah satu prinsip rakyat yang cuba diperkenalkan oleh Sun Yat Sen dalam ialah Min Sheng. Terdapat tiga program yang ingin diterapkan dalam konsep Min Sheng iaitu revolusi ekonomi nasional, revolusi industri yang disengajakan dan revolusi sosial. Revolusi ekonomi nasional mahu mencipta realiti dengan menjadi anggaran yang dikaitkan dengan kehidupan ekonomi. Rancangan ini mencipta pembangunan ekonomi yang sepatutnya dipertingkatkan lagi menjadi kenyataan tanpa mengharapkan bantuan asing. Boikot merupakan instrumen yang seharusnya digunakan oleh Republik China sebagai sekatan yang mana untuk menitikberatkan polisi kebangsaan mereka(Linebarger 1973:214).

Bagi memenuhi revolusi ekonomi nasional, terdapat dua perkara yang ingin dilakukan oleh Sun Yat Sen. Perkara tersebut ialah harapan untuk menaikkan standard buruh China kepada orang-orang barat dan menggunakan kuasa politik buruh di China  sebagai instrumen revolusi ekonomi kebangsaan (Linebarger 1973:242). Program revolusi indusri yang disengajakan merupakan salah satu program di bawah prinsip Min Sheng yang cuba dibawa oleh Sun Yat Sen melalui pengenalan gagasan industrialisasi semasa beliau berada di Shanghai pada tahun 1918-20. Menurut Liang-li, kelas perindusrian telah wujud selepas tamat Perang Rusia-Jepun pada tahun 1905 apabila kemenangan Jepun telah memulakan Pergerakan Pembaharuan Kedua di China. Proses perindustrian baru ini tidak mengambil masa yang lama untuk memperolehi rasa nikmat dengan rakyat China yang mula membina kilang-kilang kapas dan sutera, kapal pengangkut pantai dan mengawal bank-bank dan pusat kewangan (Wells  2001:94)

Kawasan perindustrian baru China terletak di Utara dan barat laut dimana Beijing dan rangkaian kereta apinya menjadi alat perhubungan dengan seluruh negara China. Beijing merupakan pusat tumpuan apabila ia telah menjadi titik pusat laluan kereta api utama. Laluan Utara Beijing-Mukden menghubungkan Manchuria  dan laluan barat laut Nankou menuju ke Mongolia dan wilayah Shanxi. Manakala laluan selatan menghubungkan Yangzi, Nanking dan Shanghai. Ianya merupakan kelebihan buat Beijing apabila menjadi pusat komunikasi (FitzGerald 1981: 67-68). Berikut merupakan projek pembangunan Sun Yat Sen:

Program Sun memberi tolok fizikal yang pasti dengan maksud kejayaan pengikutnya boleh diberi tahu dan memanjang anggaran kemajuan China. Ianya menyedikan sumbangan meterial kepada perubahan politik dan sosial di China (Linebarger 1973: 249-250)

Seterusnya, revolusi sosial pula merupakan salah satu usaha sun yat sen dalam prinsip Min Sheng. Dalam prorgram Sun Yat Se ini, istilah-istilah ideologi barat dilihat paling relevan keranan perbezaan ideologi yang telah lama wujud di China berbanding dengan barat yang tidak begitu positif dalam masalah yang akan muncul dalam masyarakat yang menjadi industri moden. Terdapat berberapa idea lama telah digunakan oleh Sun dalam menyusun revolusi sosial seperti harta persendirian yang menjadi hubungan antara satu sama lain antara individu, barangan dan perkhidmatan tertentu (Linebarger 1973: 252).

Percukaian langsung dilihat oleh Sun Yat Sen sebagai mengekstrak sumber daripada pendapatan besar para kapitalis untuk membiayai operasi negara.  Sun menolak sistem percukaian negara barat yang bergantung kepada cara regresif melalui cukai langsung keatas pendapatan kelas menengah dan bawah. Sun menegaskan gagasan revolusi sosial lengkap China, merangkumi pemulihan China sebagai matlamat min sheng(Peddle 2005). Min Sheng merupakan revolusi sosial yang aman  bagi menghindari revolusi sosial yang keras di Eropah. Negara Eropah tidak dapat menyelesaikan masalah sosial kerana mereka tidak dapat menyelesaikan masalah tanah(Wells 2011: 35).

Kunci pencegahan utama dalam menyelesaikan masalah tanah ini melalui penetapan harga bagi menghindari monopoli dalam pemilikan tanah oleh sebilangan kapitalis besar. Kemudian Sun menerima cadangan Henry George untuk mengenakan cukai tungal terhadap nilai tanah.  Ianya bertujuan menghapuskan jurang ekonomi antara golongan miskin dengan yang kaya (Yu 1991:902). Terdapat tiga ciri-ciri utama polisi tanah Sun. Pertama kerajaan memperuntukan kenaikan nilai tanah pada masa akan datang. Kedua nilai-nilai tanah kecuali peningkatan ditetapkan sendiri. Kerajaan mengekalkan hak seseorang membeli  sebidang tanah pada bila-bila masa mengikut nilai asalnya. Yang ketiga mudah dilaksanakan (Niou & Tan 1994: 105).

Hasil pendapatan yang diperolehi peningkatan nilai tanah terhasil daripada kemajuan digunakan untuk kebajikan rakyat. Revolusi ekonomi Sun dilihat dilihat tidak lebih daripada pemindahan sewa kepada negeri-negeri yang iaitu nasionalisasi tanah. Menurut Teori Marx, nasionalisasi tanah ini bertujuan menghapuskan monopoli secara maksimum dalam bidang pertanian dan kebebasan maksimum dalam membeli dan menjual tanah dan kemudahan maksimum pertanian menyesuaikan diri dengan pasaran (Fung 1978:205).

Program Min Sheng ini secara umumnya boleh diikuti kepada tahap tertentu oleh kerajaan hampir mana-mana orientasi tidak kira aliran kiri atau kanan. Kriteria yang penting dalam melaksanakan program min sheng ini ialah rakyat mesti dapat terus hidup. Ianya merupakan sesuatu yang ringkas untuk difahami dan boleh menjadi tindakan terbaik untuk menyambung pembangunan dalam program Sun Yat Sen (Linebarger 1973: 261).

RUJUKAN

Arba’ie S. Salihah Razak & Rabiatul A. Jaffar. 2015. Pemikiran Politik: Pemimpin dan Kepimpinan dalam Novel Shahnon Ahmad. International Journal of the Malay World and Civilisation. ( Iman ) 3(1), 2015: 67 – 78.

Batmanghlich, Cameron A. 2015 Why Leaders Fail Ethicall: A Paradigmatic Evaluation of Leadership. New York. Springer International Publishing: 5-7.

Brett, J. 2009. Graham Little’s Theory of Political Leadership. International Journal of Applied Psychoanalytic Studies. 6(2): 103-110 (2009).

Bing, Edward & Lee, Shuey. 1930. The Three Principles of the Kuomintang. International Section of the Publicity Department of the Kuomintang.

Feuerwerker, A. 1983. Economic trends, 1912-49. Dlm.  Fairbank, John K. & Twitchett, Dennis  (pnyt). The Cambridge History Of China: Volume 12 Republican China 1912—1949, Part 1. Cambridge. Cambridge University Press: 39.

Fung, Edmund S.K. 1978. Post-1949 Chinese Historiography on the 1911 Revolution. Modern China, Vol 4 No 2:205

FitzGerald, C. P. 1981. Reflections on the Character of the Industrial Revolution in China. The Australian Journal of Chinese Affairs, No. 5:67-68.

Gasster, M. 1980. The Republican Revolutionary Movement.Dlm. Fairbank, John K. & Liu,  Kwang-Ching (pnyt). The Cambridge History Of China: Volume II Late Ch’ing, 1800-1911, Part 2: 466,468.

Gerth, K. 2017. “Jenama” Baharu Nasionalisme Ekonomi China : Daripada Buatan China kepada Pengurusan China. Dlm. D’Costa, Anthony P. Globalisasi dan Nasionalisme Ekonomi di Asia. Terj. Kuala Lumpur. Institut Terjemahan & Buku Malaysia.

Lu, Rey-ching. 2011. Chinese Democracy and Elite Thinking. New York.  Palgrave Macmillan.

Linebarger, Paul. 1969. Sun Yat Sen and Chinese Republic. New York. AMS Press: 152.

_____________. 1973. The Political Doctrines of Sun Yat-Sen. Westport. Greenwood Press.

Niou, Emerson M.S. & Tan, G. 1994. An Analysis of Dr. Sun-sen’s Self-assessment Scheme For Land Taxation. Public Choice: 105.

Peddle, Francis K. 2005. Philosophies Of Integration: Sun Yat-Sen and Henry George. Conference on Henry George Thought in China. October 2005.

Scalapino, Robert A. & Schiffrin, H. 1959. Early Socialist Currents in the Chinese Revolutionary Movement: Sun Yat-sen versus Liang Ch`i-ch`ao. Journal of Asian Studies. Vol 18, No. 3: 323.

Weaver, William C. 1939. The Social, Economic, and Political Philosophy of Dr. Sun Yat-Sen. The Historian, Volume1, Issue2: 136

Wells, A. 2001. The Political Thought of Sun Yat-sen: Development and Impact. New York. Palgrave Macmillan.

Yu, George T. 1991. The 1911 Revolution: Past, Present, and Future. Asian Survey,Vol. 31, No. 10: 902.

Artikel disumbangkan oleh Pekan Moden untuk The Patriots.


Sonderkommando: Saksi Rahsia Jenayah Kemanusiaan Nazi Jerman

28 tahun lepas, seorang pelajar jurusan perhutanan bernama Leslaw Dycrz merupakan antara individu terlibat untuk projek pemulihan hutan asli di kawasan Auschwitz-Birkenau. Auschwitz-Birkenau merupakan antara kem kematian Nazi paling terkenal dalam sejarah Perang Dunia Kedua (WWII) dan pencemaran udara yang terhasil dari kem tersebut selama berdekad-dekad lamanya sudah menjejaskan hutan di kawasan tersebut. Justeru, usaha yang dijalankan Dycrz ini diharap dapat memulihkan semula hubungan hutan asli kawasan tersebut. Tetapi apa yang ditemui Dycrz akan mengubah sejarah yang kita ketahui tentang kem tersebut.

Tatkala beliau bersandar pada timbunan runtuhan dan tanah, Dycrz merasakan ada sesuatu tersembunyi dalam timbunan tersebut. Apabila beliau menggali timbunan tersebut, Dycrz menemui sebuah beg bimbit kulit di mana di dalamnya ada sebuah termos. Dalam termos itu pula mengandungi sekeping nota bertulis tangan dalam Bahasa Yunani. Walaupun Dycrz tidak memahami bahasa tulisan tersebut, teks itu sebenarnya keterangan paling penting berkenaan peristiwa Holocaust. Ia sebenarnya laporan saksi yang dibuat oleh seorang lelaki bernama Marcel Nadjary, seorang Yahudi yang berasal dari Greece yang diperhambakan bersama 2,000 individu lain dan dipaksa membantu rejim Nazi menguruskan jentera kematian dalam kem mereka. Nadjary sebenarnya sebahagian daripada Sonderkommando, sebuah kumpulan lelaki Yahudi yang dipaksa membawa tahanan-tahanan kem ke ruang gas dan melupuskan mayat-mayat mereka.

Pada kemuncak operasinya, jentera kematian Auschwitz akan menggas 6,000 orang Yahudi sampai mati setiap hari. Dan setiap kali proses tersebut selesai, maka bermulalah juga tugas yang sama sekali tidak dimahukan oleh kumpulan ini. Sonderkommando bukan saja dipaksa membantu melupuskan mayat tapi pada masa sama, menjadi saksi jenayah perang dan kemanusiaan penawan mereka. Walaupun para sejarawan mengetahui kewujudan kumpulan ini tetapi tidak ramai anggota kumpulan yang terselamat pada akhir perang. Ini menyebabkan keterangan Nadjary semakin penting berkenaan Holocaust itu sendiri.

Jika ada pembaca yang menyangka mereka ini melakukannya atas sebab sukarela, itu salah, Hakikatnya apabila mereka tiba di kem-kem seperti Auschwitz atau Buchenwald, orang yang terpilih akan dimasukkan dalam kumpulan tersebut dan sekiranya mereka enggan, mereka akan diancam bunuh. Sonderkommando dipaksa berkhidmat dan tidak tahu apa tugas mereka sehinggalah mereka diberitahu. Dan adakalanya tatkala mereka melupuskan mayat, ada terkejut melihat mayat ahli keluarga atau rakan-rakan mereka dalam kumpulan mayat yang telah digas. Mereka tidak boleh keluar atau menolak tugas tersebut dan satu-satunya jalan keluar ialah membunuh diri. Maka atas sebab itulah di sesetengah tempat, Sonderkommando dipanggil Arbeitsjuden (Yahudi untuk bekerja/Jews for work) atau Hilflinge (pembantu/helper).

Memandangkan status mereka sebagai Sonderkommando, mereka sentiasa hidup dalam ketakutan dan diasingkan dari komuniti mereka sendiri. Kebanyakan anggotanya ialah orang muda dan memandangkan tugas mereka ialah mengangkat dan melupuskan mayat, anggota Sonderkommando ini diberi catuan makanan lebih dari apa yang diterima tahanan-tahanan lain. Anggota-anggota ini turut diasingkan dari populasi kem dan hanya berinteraksi dengan anggota lain Sonderkommando dan tawanan-tawanan yang akan dibunuh. Selain melupuskan mayat, anggota Sonderkommando juga perlu mengekalkan keamanan dalam kalangan tahanan sebelum digas di mana anggota ini terpaksa berbohong tahanan-tahanan ini perlu mandi sebelum kembali disatukan dengan keluarga mereka.

Selain itu, selepas mengalihkan mayat dari ruang gas, anggota Sonderkommando juga perlu memotong rambut mayat untuk dijual kepada firma-firma Jerman untuk tujuan komersial dan mengambil barangan berharga termasuk gigi emas. Anggota-anggota ini turut memeriksa pakaian dan barangan peribadi mangsa, membakar mayat di krematorium, mengisar saki-baki tulang jadi habuk dan ia ditabur di pelbagai tempat pembuangan untuk menyembunyikan bukti jenayah kejam Nazi ini. Memandangkan pengetahuan mendalam mereka terhadap jenayah-jenayah penawan mereka ini, rejim Nazi Jerman menguatkuasakan polisi menggas semua anggota Sonderkommando dan digantikan oleh orang-orang baru yang tiba di kem sekurang-kurangnya tiga bulan, adakalanya setahun atau lebih bergantung kepada keupayaan khas yang dimiliki mereka. Bagi anggota Sonderkommando baru, tugas pertama mereka ialah mengalihkan mayat-mayat anggota kumpulan sebelum ini. Berdasarkan rekod dari penubuhan kem hinggalah penutupan kem, sekurang-kurangnya ada 14 generasi anggota Sonderkommando.

Pada akhir tahun 1944 atau lebih tepat, 7 Oktober 1944, sekumpulan tahanan dan anggota Sonderkommando melancarkan pemberontakan di Auschwitz. Mereka hanya bersenjatakan kapak, pisau, bom tangan, dua mesingan dan bahan letupan. Dalam insiden tersebut, 3 anggota pasukan Schutzstaffen (SS) terbunuh dan 12 lagi cedera sementara satu krematorium musnah sama sekali. Tahanan-tahanan Auschwitz mahukan kisah mereka diceritakan kepada dunia dan mereka menggesa anggota Sonderkommando melarikan diri dari kem. Sesetengah anggota berjaya melepaskan diri tetapi berjaya ditangkap semula dengan bantuan penduduk tempatan pada hari yang sama. Akibatnya, 200 anggota Sonderkommando yang terselamat dipaksa berbogel dan baring meniarap sebelum ditembak mati di kepala. Berdasarkan rekod, 451 anggota Sonderkommando terbunuh pada hari itu.

Kebanyakkan anggota Sonderkommando berusaha menyampaikan kisah mereka ke dunia luar agar mereka tahu skala sebenar jenayah kemanusiaan Nazi. Selain cubaan melarikan diri, anggota Sonderkommando juga menyeludup kamera ke dalam kawasan kem untuk mengambil gambar operasi pembunuhan yang berjalan di Auschwitz. Antara gambar yang diambil ialah gambar sekumpulan wanita yang dipaksa berbogel menanti giliran di ruang gas, lokasi ruang gas dalam hutan dan dua mayat yang dibakar di luar berikutan kesesakan dalam krematorium. Empat gambar ini kemudian diseludup dalam tiub ubat gigi dan dihantar kepada pemberontak-pemberontak Poland yang menentang rejim Nazi. Berdasarkan rekod, empat gambar ini saja merupakan dokumentasi gambar yang menerangkan apa yang berlaku berhampiran ruang gas di Auschwitz. Gambar-gambar ini dan testimoni individu seperti Nadjary merupakan bukti kuat tentang apa yang berlaku di Auschwitz. Nadjary melakukannya atas sebab mahu membalas dendam kematian ayah, ibu dan kakaknya.

Tetapi pendedahan ini masih belum dapat menyelamatkan mereka daripada menjadi mangsa pembunuhan rejim Nazi. Berdasarkan rekod, hanya 100 anggota Sonderkommando yang terselamat pada penghujung WWII. Tetapi gambar dan testimoni ini menjadi bukti kewujudan jenayah perang Nazi semasa Holocaust dan bukti tekanan fizikal dan psikologi yang dikenakan mereka ke atas tawanan-tawanan yang dipaksa menyembunyikan jenayah mereka.

Pada tahun-tahun selepas WWII berakhir, ramai menganggap Sonderkommando bersubahat dengan rejim Nazi. Perwatakan mereka berdasarkan kenyataan Miklos Nyizli, salah seorang pembantu Dr Josef Mengele di Auschwitz. Nyizli menyifatkan mereka bersuka-ria dan merasa kenyang tatkala rakan-rakan sebangsa mereka mati kelaparan. Bagaimanapun, sesetengah kenyataan Nyizli berkenaan keadaan fizikal anggota Sonderkommando berlawanan dengan apa yang diketahui tentang mereka, sekaligus menyebabkan reputasinya tercemar. Sejarawan Holocaust, Gideon Greiff menyifatkan kenyataan Nyizli lebih bersifat mitos dan fitnah.

Greiff kemudian menerbitkan sebuah buku berkenaan kumpulan ini pada tahun 1999 bertajuk We Wept Without Tears. Buku Greiff ini berdasarkan temubual beliau dengan anggota-anggota Sonderkommando yang terselamat yang menceritakan pengalaman mereka dalam kumpulan tersebut. Salah seorang anggota Sonderkommando, Filip Muller menerbitkan memoir berkenaan pengalamannya itu dalam memoir Eyewitness Auschwitz: Three Days in the Gas Chambers. Dalam buku tersebut, Muller menceritakan beliau mahu masuk dalam ruang gas bersama sekumpulan tahanan untuk mati tetapi dipujuk oleh seorang wanita untuk terus hidup dan menceritakan pengalamannya kepada dunia.

SUMBER


Bagaimana Malaysia Cidukkan Ramalan J.P. Morgan?

J.P. Morgan mempunyai sebuah platform penyelidikan yang pernah mengumumkan ramalan untuk koronavirus di Malaysia.

Mereka berpendapat bahawa Malaysia telah memasuki fasa pecutan bagi kes-kes koronavirus, yang akan berkemuncak sekitar 15 April dengan 6,300 kes positif (The Star Online, 2020).

Pengumuman mereka dibuat pada 25 Mac, yang pada masa itu Amerika Syarikat dan Sepanyol sedang berkemuncak.

Ia merupakan hari ketujuh sejak Muhyiddin Yassin mengisytiharkan Perintah Kawalan Pergerakan, yang tidak pernah dilaksanakan dalam sejarah sejauh antara-pentadbiran Tunku Abdul Rahman dan Tun Abdul Razak.

Jika Najib Razak masih lagi Perdana Menteri, ia menunjukkan asas begitu simbolik kerana “perintah berkurung” diisytiharkan bapa dan anak.

Semua perhatian bergelar pada sosok tubuh kebapaan yang dibawa Muhyiddin. PKP ialah satu dasar yang perlu diteliti semula keberkesanannya, kerana berjaya mencidukkan ramalan J.P. Morgan.

Mereka mengandaikan 6,300 kes. Malaysia pada 14 April pula tidak sampai 5,000 pun. Ketika ramalan diumumkan, Malaysia dilihat menghampiri 20 negara paling teruk dibadai koronavirus.

Tetapi sebulan selepas melaksanakan PKP, kedudukan Malaysia dalam senarai turun ke tempat ke-37 (daripada ke-21). Dibawah PKP, rakyat Malaysia dikehendaki patuh kepada:

Hasil daripada PKP, kadar penularan koronavirus pun menurun. Banyak negara telah memintas Malaysia, seperti Arab Saudi dan pecutan besar di India. Indonesia pun dilihat pada bila-bila masa saja akan memintas.

Dan yang menunggu nasib ialah Singapura dengan tujuh kluster baharu bersertakan dasar mirip PKP.

Semasa PKP dimulakan pada 18 Mac, Malaysia menelan air liur pedas dengan kewujudan kluster selepas perhimpunan tabligh.

Pada masa itu semua berdoa supaya perhimpunan-perhimpunan Teluk Bahang (kuil Hinduisme), Brothers of Straits Johor, dan Terminal Bersepadu Selatan tidak wujudkan kluster seperti Ijtima Tabligh.

Pada 27 Mac Malaysia mengetatkan PKP di beberapa lokasi yang mempunyai kluster besar. Dibawah PKPD ini:

Kerajaan mengisytiharkan PKPD pertama di dua kawasan Simpang Renggam sehingga 9 April berikutan lonjakan 61 kes sehari (Nursyazwani, 2020).

Hulu Langat dan Kuala Lumpur pula mengikuti jejak Simpang Renggam dengan PKPD begitu tegas.

Malah pada 6 April Ismail Sabri Yaakob mengumumkan perancangan baharu untuk menguatkuasakan PKPD tanpa menggunakan formula kilometer (Bernama, 2020).

Formula Mudah Malaysia: Kerjasama

PKP dan PKPD ialah haluan semata-mata. Punca penurunan koronavirus di Malaysia berlaku kerana kerjasama efektif antara pelbagai jabatan kerajaan.

Jabatan Dalam Negeri menyekat sebarang perhimpunan orang ramai. Pengurusan udara pula mengekang penerbangan. Dan Jabatan Pertahanan turun padang membantu penguatkuasaan.

Mereka ini terdiri daripada barisan hadapan yang berhempas-pulas membantu Jabatan Kesihatan secara tidak langsung.

Dalam pentadbiran semestinya akan berlaku percanggahan. Kementerian Industri dan Perdagangan Antarabangsa dibidas kerana ingin membenarkan pembukaan kedai gunting rambut (Bernama, 2020).

Tetapi Jabatan Kesihatan memberikan direktif begitu berbeza (Astro Awani, 2020). Sekurang-kurangnya percanggahan ini tidak begitu kritikal berbanding kegagalan Jabatan Keselamatan Dalam Negeri Amerika Syarikat (Elis, 2020).

Setiausaha Chad Wolf disoal macam-macam tentang perkembangan koronavirus. Tetapi satu soalan pun susah untuk diberikan jawapan konkrit di Dewan Perwakilan.

Perkara tersebut tidak berlaku di Malaysia. Semua unit pentadbiran sedang berfungsi dengan begitu rapi. Dan kerjasama sedemikian turut dikongsikan antara kerajaan dan rakyat.

Walaupun ramai yang ingkar, perlu ditegaskan bahawa majoriti besar mengambil langkah untuk patuh perintah. Bukan mudah untuk umat Islam Malaysia hentikan solat Jumaat, yang dibuat tanpa pergaduhan pun.

Dan disebabkan komitmen-komitmen kecil dan besar inilah Malaysia berjaya cidukkan ramalan J.P. Morgan. Pada 15 April (tarikh ramalan mereka), Aidilfitri hanya 38 hari saja. PKP telah dilanjutkan ke 28 April, yang pada masa itu berbaki 25 hari.

Rakyat Malaysia perlu duduk rumah untuk membuat keajaiban. Semoga umat Islam Malaysia direzekikan berkat Aidilfitri, yang mana semua kembali kepada fitrah dengan koronavirus dibelasah sampai m4ti.

RUJUKAN:

Astro Awani. (2020, April 11). PKP 3: KKM saran kerajaan tangguh sementara kedai gunting rambut. Retrieved from http://www.astroawani.com/berita-malaysia/pkp-3-kkm-saran-kerajaan-tangguh-sementara-operasi-kedai-gunting-rambut-237877

Bernama, (2020, April 6). MOH preparing new SOP for EMCO – Ismail Sabri. Retrieved from https://www.bernama.com/en/general/news.php?id=1829097

Bernama, (2020, April 10). Perkhidmatan gunting rambut asas antara dibenar operasi semasa PKP. Sinar Harian. Retrieved from https://www.sinarharian.com.my/article/78339/KHAS/Koronavirus/Perkhidmatan-gunting-rambut-asas-antara-dibenar-operasi-semasa-PKP

Elis, N. (2020, February 25). Sen. Kennedy slams acting DHS secretary for lack of coronavirus answers. The Hill. Retrieved from https://thehill.com/policy/healthcare/484523-sen-kennedy-slams-acting-dhs-secretary-on-coronavirus

Nursyazwani, S.S. (2020, March 26). COVID-19: PKPD dikuatkuasa di dua kawasan di Simpang Renggam. Astro Awani. Retrieved from http://www.astroawani.com/berita-malaysia/covid-19-pkpd-dikuat-kuasa-di-dua-kawasan-di-simpang-renggam-235454

The Star Online. (2020, March 25). JP Morgan: Covid-19 likely to peak next month in Malaysia. Retrieved from https://www.thestar.com.my/business/business-news/2020/03/25/jp-morgan-covid-19–likely-to-peak-next-month-in-malaysia


Wat Tilok Aram – Kuil Thailand Berusia 500 Tahun Yang Tenggelam Di Dasar Laut

Di dasar sebuah tasik buatan di wilayah utara Thailand terdapat sebuah kuil berusia 500 tahun yang dikenali sebagai Wat Tilok Aram. Sebuah prasasti mencatatkan bahawa Raja Tilokkarad memerintahkan Chao San Hua si pentadbir Muang Phayao agar mendirikan kuil tersebut pada 1476-1486 sebagai dedikasinya. Kuil ini berdiri megah selama hampir lima kurun, sebelum sebuah projek pembinaan yang dijalankan pada tahun 1939 mengakibatkan kuil ini tenggelam bersama 10 buah tapak purba lain.

TASIK BUATAN PHAYAO

Kuil Wat Tilok Aram tenggelam ke dasar Tasik Phayao (Kwan Phayao), sebuah tasik air segar yang terbentang seluas 1980 hektar dan dikelilingi oleh ladang sawah di sebelah barat dan selatannya. Tasik buatan ini dibina bagi mengairi kawasan pertanian di situ. Semenjak ia dibina, tasik tersebut menjadi habitat ikan air segar yang paling besar di wilayah utara Thailand. Tasik Phayao juga diperakui sebagai salah satu tanah lembap terbesar di negara berkenaan. Namun malangnya, tasik yang sama ini jugalah yang mengorbankan sejumlah tapak bersejarah penting, termasuk Wat Tilok Aram.

PEMERINTAHAN RAJA TILOKARAT

Kuil Wat Tilok Aram dipercayai dibina pada era pemerintahan Raja Tilokarat, iaitu raja ke-10 bagi Dinasti Mengrai yang memerintah kerajaan Lanna, sebuah kerajaan yang berpusat di bahagian utara Thailand moden dari kurun ke-13 hingga kurun ke-18 Masihi. Raja Tilokarat bertanggungjawab membawa kerajaannya meniti ‘zaman keemasan’ dan perluasan wilayah pada tahap kemuncak. Beliau juga melaksanakan sejumlah pembinaan kuil dan rumah suci berskala besar.

Salah satu kuil binaan Raja Tilokarat yang masih boleh dikunjungi pada hari ini ialah Wat Chet Yot, sebuah kuil Buddha yang terletak di Chiang Mai.

WAT TILOK ARAM

Kuil Wat Tilok Aram merupakan satu sumbangan Raja Tilokarat. Ia dibina pada tahun 1476 hingga tahun 1488. Kuil ini dahulunya berdiri di tebing Sungai Ing, sebelum ia tenggelam akibat projek pembinaan tasik pada tahun 1939. Kuil ini dipercayai selebar 15 meter (49 kaki) dan 35 meter (115 kaki) panjang. Pun begitu, perincian tentang ciri binaan dan keadaannya di masa kini tidak diketahui.

Pada hari ini, terdapat sebuah platform terapung serta sebuah patung Buddha berdiri tepat di atas tapak Wat Tilok Aram. Pada setiap hari ke-3, ke-6 dan ke-8 bagi kalendar lunar, sebuah perarakan lilin akan dilangsungkan di Tasik Phayao menjelang waktu senja. Kebiasaannya, mereka akan membawa bunga-bungaan, setanggi dan lilin dalam upacara berkenaan.

BUDDHA DI ATAS TASIK

Terdapat sebuah legenda tempatan yang memerihalkan tentang asal-usul patung Buddha yang kini berdiri di atas platform terapung itu:

“Pada suatu masa dahulu, terdapat seseorang sedang menangkap ikan di tasik dan hujan lebat tiba-tiba sahaja mencurah. Lantaran takutkan hujan, maka dia pun mencari tempat berlindung di bawah sebatang pokok besar. Namun, tiupan angin terlampau kencang sehingga menumbangkan pokok tersebut. Dia sempat menyedari kelibat kepala patung Buddha (di atas permukaan tasik). Lalu, dia pun menceritakan perkara itu kepada penduduk kampung dan sebuah upacara menyeru Buddha lantas diadakan. Upacara tersebut berlanjutan selama 7 hari sebelum patung Buddha akhirnya dapat dikeluarkan dari tasik.”

Patung Buddha ini sudah pun berada di dasar tasik selama 300 tahun, namun bahagian wajahnya masih terpelihara dan tidak rosak. Pada suatu malam, seorang pegawai kerajaan bermimpi didatangi patung itu yang menyatakan hasrat mahu kembali ke tasik tempat ia berasal. Justeru, patung itu pun dibawa kembali ke tengah tasik.” (Yin Teing)

USAHA MENAIKKAN WAT TILOK ARAM

Sepanjang lima tahun kebelakangan, perancangan demi perancangan diusulkan demi menaikkan semula kuil Wat Tilok Aram dari dasar tasik. Ada yang mengusulkan supaya dibina sebuah struktur bertembok di sekeliling kuil itu, lalu air tasik disusut supaya usaha pembaikpulihan dapat dilakukan. Dengan demikian, kuil tersebut dapat dijadikan sebagai tarikan pelancong di negara berkenaan.

Namun, usul ini menerima sejumlah bantahan. Pengarah-urusan Jabatan Seni Halus, Arak Singhitkul tidak bersetuju dengan usul tersebut. Menurutnya, tindakan menyusutkan air tasik akan mengakibatkan hakisan teruk pada batu-batu kuil sekaligus menambahkan lagi kerja-kerja pembaikpulihan yang perlu dilakukan.

Menteri Kebudayaan, Khunying-Khaisri Sriaroon juga tidak bersetuju dengan usulan tersebut. Katanya, menyusutkan Tasik Phayao akan memberi impak kepada masyarakat tempatan yang banyak bergantung harap pada sektor perikanan sebagai mata pencarian. Di samping itu, ia juga bakal mengancam ekosistem Tasik Phayao.

Jika kerja-kerja pembaikpulihan ini dapat dilakukan dalam keadaan yang tidak terlalu memberi impak kepada alam sekitar, maka hasrat untuk menaikkan semula Wat Tilok Aram dari dasar lain sentiasa dialu-alukan supaya kuil purba itu dapat kembali berdiri megah seperti dahulukala.

TERJEMAHAN:

April Holloway. (7 Julai 2015). Wat Tilok Aram: The 500-Year-Old Underwater Temple of Thailand. Ancient Origins. https://www.ancient-origins.net/ancient-places-asia/wat-tilok-aram-500-year-old-underwater-temple-thailand-003377


Kebangkitan Neo-Paganisme

Kira-kira sebulan yang lalu, tragedi tsunami telah menimpa di Palu, Sulawesi dengan begitu dahsyatnya sehingga mengorbankan ribuan nyawa di sana. Dalam kekalutan tersebut, selain berdepan dengan kekacauan dan panik, masyarakat di sana telah dikejutkan dengan kemunculan semula ritual penyembahan semangat laut. Jika diperhatikan dalam gambar tersebut, ritual tersebut amat menyerupai amalan-amalan animisme yang pernah diamalkan oleh bangsa Melayu sebelum era kedatangan Islam.

Untuk pengetahuan semua, kemunculan semula kepercayaan-kepercayaan kuno seperti ini bukan sahaja berlaku di rantau Asia Tenggara malahan sedang berlaku di seluruh dunia. Di dunia Barat, fenomena ini telah diistilahkan oleh ahli-ahli teologi sebagai Neo-Paganisme.

Apa itu Neo-Paganisme? Neo-Paganisme merupakan suatu gerakan untuk memulihkan pelbagai agama penyembahan alam, mitologi dewa-dewi kuno dan kultus misteri yang pernah wujud sebelum penyebaran agama Kristian. Selain itu, gerakan ini juga telah menjalankan proses asimilasi terhadap kepercayaan-kepercayaan kuno tersebut supaya bersesuaian dengan kehidupan moden masyarakat dunia pada hari ini.

Gerakan ini dipercayai berasal daripada sekitar kurun ke-19 di England dan Jerman iaitu ketika benua Eropah sedang melalui Fasa Romantisme.  Pada fasa tersebut, segelintir warga Eropah mula beralih ke kepercayaan-kepercayaan pagan untuk mengisi kekosongan unsur-unsur spiritual dalam kehidupan mereka.  Seterusnya antara tahun 1940 dan 1950, salah satu kepercayaan ajaran pagan yang berunsurkan sihir telah diasaskan oleh Gerald Gardner dan Doreen Valiante yang dirujuk sebagai ajaran Wicca. Kemudian, ajaran tersebut telah diimport masuk dari England ke Amerika Syarikat pada tahun 1963.

Secara kebetulan, kemasukan ajaran Wicca ke Amerika Syarikat pula sejajar dengan fasa yang dikenali sebagai American Counterculture yang menyaksikan lebih banyak pembentukan kultus Neo-Pagan di negara tersebut. Antara kultus tersebut ialah Feraferia, Church of All Worlds dan New Reformed Order of the Golden Dawn. Pada tahun 1967, Church of All Worlds menjadi gereja Neo-Pagan yang diiktiraf secara rasminya di sisi undang-undang Amerika Syarikat. Pada 1970-an pula, gerakan ini telah cenderung ke arah bersifat environmentalis dan feminis. Kebanyakan kultus-kultus tersebut masih kekal ke hari ini dan telah tersebar ke Rusia, Eropah dan Oceania.

Hampir semua agama Neo-Pagan berkongsi prinsip dan falsafah yang sama antara satu sama lain iaitu:

Berbeza dengan agama-agama samawi yang mempunyai institusi pusat (seperti gereja dan kesatuan Rabbai) untuk mengajar dan mengawal pengamalan ajaran agama dalam kalangan masyarakat, agama Neo-Pagan tidak mempunyai institusi tersendiri untuk berbuat demikian. Hal ini kerana agama Neo-Pagan berteraskan autonomi yang mana pengamalan agama mereka bebas dan tanpa kokongan oleh mana-mana pihak. Setiap individu berhak penuh untuk menentukan bagaimana cara mereka berhubung dengan entiti-entiti yang disembah.

Disebabkan faktor ketiadaan institusi pusat, maka agama Neo-Pagan bersifat tidak bersistematik. Mereka tidak memerlukan sebarang kitab suci atau rujukan pakar agama untuk mengamalkan agama mereka, sebaliknya apa yang diperlukan untuk meningkatkan tahap rohani adalah melalui pengalaman peribadi. Pengalaman peribadi yang dimaksudkan adalah perasaan dan intuisi kebersamaan dengan seluruh kehidupan di alam semesta.

Bagi mereka, pengalaman tersebut adalah lebih utama dan makrifat berbanding dengan pengkajian secara intelektual dalam mencari kebenaran. Selain itu, mereka percaya bahawa kebenaran bersifat subjektif dan tidak bersifat mutlak seperti yang kerap ditekankan dalam kitab-kitab suci agama samawi.

Di samping itu, agama Neo-Pagan membenarkan setiap penganutnya untuk mencedok, meminjam dan mencampuraduk idea-idea daripada sumber-sumber luar daripada agama tersebut untuk disesuaikan dengan ritual harian dan akidah mereka.  Antara idea-idea yang sering dicedok ialah upacara sihir, falsafah, psikologi serta kitab-kitab mantera dan jampi (tidak mengandungi sebarang hukum agama, hanya digunakan dalam ritual sahaja).

Walaubagaimanapun, mereka juga ada berkongsi satu prinsip yang sama dengan agama-agama lain iaitu etika terhadap hidupan-hidupan dan masyarakat di sekeliling. Antara etika tersebut adalah “Berbuatlah sesuka hatimu, tapi jangan sesekali menyakiti sesiapapun”. Dalam etika ini, mereka amat menekankan cinta terhadap hidupan-hidupan sekeliling termasuk manusia sekali.

Cuma dari segi relativitisme etika, mereka beriktikad bahawa tiada perbuatan yang betul atau salah secara mutlak.

Mereka juga beriktikad bahawa realiti bersifat majmuk dan pelbagai yang mana aturan hukum alam dan logik tidak dapat dijangkau sepenuhnya oleh mana-mana ahli agama atau falsafah.

Seperkara lagi yang agak menarik tentang agama Neo-Paganisme ialah penyembahan terhadap setiap unsur alam seperti langit, laut, angin, api dan bintang. Mereka percaya bahawa setiap unsur alam tersebut merupakan entiti-entiti yang berkuasa dan berinteraksi antara satu sama lain.

Dalam prinsip ini, mereka percaya bahawa benda-benda yang tidak bernyawa juga adalah ‘hidup’ iaitu tidak bersifat pasif dan statik.

Sesetengah penganut Neo-Pagan juga percaya bahawa setiap objek termasuk yang tidak bernyawa juga mempunyai akal, roh dan jiwa selain mempunyai kesedaran dan pengetahuan terhadap alam di sekeliling mereka.

Kebanyakan penganut Neo-Pagan beriktikad dengan fahaman politheisme iaitu mempercayai kewujudan pelbagai dewa dewi yang masing-masing mempunyai posisi tersendiri dalam alam semesta.

Kebanyakan penganut Neo-Pagan juga percaya bahawa semua benda yang wujud di alam semesta ini seperti roh, tenaga, akal dan dewa dewi berasal daripada satu sumber yang Maha Abadi dan Sempurna. Oleh itu, setiap benda bersifat suci tapi masih mengekalkan ciri-ciri unik dan peranan masing-masing.

Sama seperti hukum Karma yang terdapat dalam ajaran Hindu dan Buddha, mereka percaya bahawa setiap perbuatan iaitu baik dan jahat akan memberi kesan dan akibat yang tersendiri. Kesan dan akibat tersebut juga mampu mempengaruhi kehidupan selepas mati apabila seseorang dijelma sebagai sesuatu makhluk yang lain.

Sumber:


Apa Jadi Pada Keluarga Rockefeller Sekarang?

Nama Rockefeller sudah terpahat dalam sejarah buat selamanya kerana jasa seorang hartawan yang hidup antara 1839 hingga 1937. John D. Rockefeller lahir dalam sebuah keluarga sangat miskin yang selalu berpindah randah. Mereka terpaksa keluar daripada negeri New York ke Ohio.

Ketika berusia 16 tahun, John bekerja dalam sebuah syarikat pengurusan aliran tunai. Di sinilah beliau belajar tentang selok-belok perniagaan, termasuk menimba pengalaman berunding bersama orang-orang penting. Gaji beliau hanya AS$50 (AS$1,568 nilai sekarang) sebulan.

Pada tahun 1859, beliau bekerjasama dengan seorang rakan niaga untuk melancarkan sebuah perniagaan komisyen dengan modal agak banyak (semuanya pinjaman). Perniagaan ini mendapat keuntungan yang stabil, dalam lingkungan AS$17,000 (AS$559,162 nilai sekarang) kerana menyediakan perkhidmatan dalam Perang Saudara Amerika Syarikat.

Apabila Perang Saudara ini tamat, Rockefeller tahu – beliau takkan dapat membuat duit lagi. Jadi beliau dan rakan niaganya mula menceburi bidang penapisan minyak. Memang ada pasaran untuk minyak bertapis iaitu minyak kerosin.

Mereka mendalami ilmu untuk menjayakan perniagaan ini. Pada tahun 1863, Rockefeller dapat menjual minyak bertapis dengan harga AS$13 satu tong. Beliau mendapat keuntungan dalam lingkungan AS$5 hingga AS$8 setiap tong.

Inilah kerjanya sepanjang 1860-an: membuka dan mengembangkan sektor penapisan minyak (Segall, 2001). Kejayaan ini melahirkan sebuah syarikat rasmi iaitu Standard Oil yang menjadi sebuah monopoli sangat gagah dalam masa 20 tahun sahaja.

Monopoli ini terlalu dahsyat hinggakan tiada syarikat lain dapat mencabarnya. Ia bukan lagi sebuah syarikat, yakni empayar yang menguasai 20,000 telaga minyak dan saluran minyak 5,000 kilometer (Friedman, 2020).

Kejatuhan Gergasi Kerana Wanita

Dengan wang yang banyak, Standard Oil berkuasa untuk membuat apa sahaja. Kalau ada persaingan, syarikat ini mempunyai pendekatan agak agresif untuk menjamin kemenangan. Walau bagaimanapun, teknik Standard Oil menemui ruas susulan pendedahan seorang wanita bernama Ida Tarbell.

Pendedahan ini menjadi halwa telinga pada Mahkamah Persekutuan Amerika Syarikat yang menjatuhi hukuman pembubaran terhadap Standard Oil.

Bayangkanlah – sebuah syarikat boleh berpecah menjadi 34 syarikat. Itulah kuasa sebenar Standard Oil. Banyak syarikat pengeluar minyak hari ini – ExxonMobil, Chevron, ConocoPhillips – lahir daripada rahim Standard Oil. Rockefeller kehilangan kuasa kawalan dalam industri minyak… tetapi beliau masih mempunyai saham dalam 34 “Baby Standard” ini. Jadi pembubaran ini amat menguntungkannya dari segi kewangan. Rockefeller kekal tersenyum.

Beliau meninggal dunia pada 23 Mei 1937, meninggalkan legasi yang sangat berpengaruh.

Sebelum pergi buat selamanya, Rockefeller menyediakan sebuah unit amanah untuk menguruskan asetnya yang diwarisi anak lelakinya, John Rockefeller Jr. John memang memiliki harta ini… tetapi tidak dapat berbelanja sesuka hati. Kerana unit amanah ini memastikan turun temurun Rockefeller kekal berharta dan tidak perlu hidup susah lagi.

Dan keturunan Rockefeller pun boleh tahan juga. David Rockefeller siap pernah menguruskan Bank Chase di Manhattan lagi.

Melalui pelaburan, unit amanah ini berjaya menyediakan harta kepada 150+ turun temurun Rockefeller. Visi Rockefeller wajar dijadikan contoh. Sementara ramai mencerca beliau sebagai seseorang yang terlalu tamak haloba, beliau ada “exit plan” yang bagus.

Sedangkan di Malaysia, ramai hartawan yang turun temurun mereka miskin kerana pengurusan tidak cekap. Dianggarkan RM70 bilion harta pusaka di Malaysia tergantung akibat tiada tuntutan sah kerana pergaduhan antara waris.

Bayangkan apa akan berlaku jika unit amanah Rockefeller tidak diasaskan.

RUJUKAN:

Friedman, W. (2020). American Business History: A Very Short Introduction. Oxford University Press. Halaman 58.

Segall, G. (2001, Februari 8). John D. Rockefeller: Anointed With Oil. Oxford University Press. Halaman 32-35.


Rangkaian Tersusun Ulama Nusantara Dalam Menentang Penjajah

Di era penentangan penjajah, satu-satunya golongan yang memiliki rangkaian atau hubungan yang luas dan tersusun antara kerajaan-kerajaan di Alam Melayu adalah golongan ulama.

Sebagai contoh, ulama dari Aceh memiliki rangkaian dengan ulama-ulama Palembang, Tanah Melayu, Jawa, Kalimantan, Pattani dan lain-lain. Begitu juga sebaliknya. Maka para ulama juga menjadi penghubung antara kerajaan-kerajaan di Alam Melayu.

Tempat mereka berkumpul dan menjalankan agenda perang menentang penjajah adalah di Kota Mekah dan mereka mendapat dokongan dari Turki Uthmaniyah.

Baru-baru ini, saya ke Jambi bagi membuat kajian dan mengumpulkan maklumat berkenaan perjuangan ulama-ulama Jambi. Antara maklumat yang diperolehi ialah tentang seorang ulama besar Jambi.

Beliau bernama Syeikh Abdul Majid, penasihat dan panglima perang bagi Sultan Taha Saifuddin. Beliau hidup sezaman dengan Syeikh Ahmad al-Fathani.

Ketika Jambi sedang sibuk berperang dengan Belanda, Sultan Taha Saifuddin telah mengutuskan Syeikh Abdul Majid ke Istanbul bagi memohon bantuan dari Daulah Uthmaniah sekitar tahun 1857.

Maka Syeikh Abdul Majid pergi ke Singapura terlebih dahulu untuk berjumpa dengan duta Uthmaniyah, Abdullah Effendi al-Junaid. Dari Singapura, mereka bertolak ke Istanbul.

Namun pergerakan mereka dapat dihidu oleh Belanda dan mereka telah dikejar ketika berada di Selat Melaka. Mereka dapat melarikan diri tetapi terpaksa berpecah. Abdullah Effendi meneruskan perjalanannya ke Istanbul dan Syeikh Abdul Majid pula mendarat di Batu Pahat, Johor buat beberapa lama.

Setelah itu, Syeikh Abdul Majid meneruskan pelayarannya. Tapi beliau tidak ke Istanbul dan tidak pula pulang kembali ke Jambi. Sebaliknya, beliau belayar ke Mekah dan menetap di Madrasah Saulatiyah selama beberapa tahun. Setelah itu, Syeikh Abdul Majid pulang kembali ke Jambi dan meneruskan jihad menentang Belanda.

Ternyata Belanda tidak pernah dapat menguasai Jambi sepenuhnya dan Belanda menerima serangan berterusan dari rakyat Jambi hingga Indonesia mencapai kemerdekaan pada 1945.

Saya cuma terfikir, kenapa Syeikh Abdul Majid mendarat dulu di Batu Pahat? Kenapa beliau tidak ke Istanbul tetapi sebaliknya menukarkan haluannya ke Mekah setelah beliau menetap di Batu Pahat. Kemudian, kenapa beliau pulang kembali ke Jambi setelah beberapa tahun menetap di Mekah?

Ini semua adalah hasil satu gerakan sulit yang terancang disebabkan para ulama Alam Melayu memiliki satu rangkaian yang tersusun.

Kisah ini telah saya masukkan dalam buku Raudhatus Salatin (Sejarah 33 Sultan Soleh Di Alam Melayu) yang bakal diterbitkan tidak lama lagi.

Gambar : Madrasah Nurul Iman, salah sebuah madrasah tertua di Jambi yang masih ada hingga hari ini. Madrasah ini turut menyumbang pada gerakan menentang penjajah di Jambi.

Hasanuddin YusofMaktab PenyelidikanTamadun Alam Melayu


Israel Berjaya Cetak Daging Pakai Pencetak 3D

Israel telah berjaya mencetak (print) daging alternatif (alt-meat) menggunakan pencetak 3D (3D printer) . Daging ini mempunyai kualiti, rasa & tekstur yang sama dengan daging sebenar. Dalam masa 1 jam, pencetak 3D ini mampu menghasilkan ribuan unit daging.
Terdapat dua syarikat Israel yang menjadi pelopor dalam teknologi ini iaitu Redefine Meat dan MeaTech.

Redefine Meat — bercaya mencetak daging berasaskan tumbuhan (plant based meat) yang terdiri daripada kacang, soya, minyak bunga matahari, lemak kelapa, bahan pewarna dan perasa semulajadi. Asasnya tumbuhan tetapi rasa macam daging.

MeaTech — mencetak daging berasaskan sel kultur lembu. Sel kultur diambil daripada lembu tanpa perlu menyembelihnya. Kemudian, sel kultur itu digunakan sebagai bahan untuk mencetak daging.

Terdapat beberapa kelebihan dengan teknologi ini;

1. Kurangkan kos penternakan haiwan. Tidak perlu ternak banyak haiwan kerana daging dapat hasilkan dalam banyak unit melalui haiwan yang ada. Matlamat terbesarnya tiada lagi sembelihan haiwan (slaughter-free) berlaku.

2. Dapat menjaga kualiti keselamatan daging (food security) itu dengan lebih baik.
3. Boleh dapatkan daging dalam masa yang singkat berbanding menternak haiwan sebenar yang makan tahun baru boleh disembelih, itu pun tidak dapat dalam kuantiti yang banyak seperti yang dilakukan oleh mesin pencetak 3D ini.

4. Kualiti daging dapat dijaga dengan baik dari sudut kesihatan. Nutirisi yang baik diambil, yang tidak baik dibuang seperti kolestrol & kalori berlebihan, patogen dan sebagainya. Penghasilkan ini menjadikan daging ini lebih selamat dan sihat berbanding daging tradisional dan daging berasaskan tumbuhan yang ada.

5. Dapat kurangkan pelepasan karbon dioksida ke persekitaran akibat daripada aktiviti penternakan dan teknologi ini diakui oleh United Nations (UN).

Hukum daging cetakan yang berasaskan sel kultur bergantung pada status haiwannya. Kalau sel kultur diambil daripada haiwan yang tidak disembelih, maka tidak halal. Kalau disembelih, maka halal.

Daging berasaskan tumbuhan pula halal kerana ramuannya semua tumbuhan. Tiada daging pun walaupun panggil daging dan rasanya macam daging.